open-index/open-wikipedia-markdown huggingface dataset:
အိမ်မဲ ဒေါင်းပြာ

**အိမ်မဲ ဒေါင်းပြာ** သည် မြန်မာ အမျိုးသား စာရေးဆရာတစ်ဦး ဖြစ်သည်။ ငယ်နာမည် မောင် အုန်းကြည် ဖြစ်ပြီး မြောင်းမြခရိုင်၊ အိမ်မဲမြို့နယ်၊ ထန်းလေးပင်ရွာ၌ ၁၂၈၄ ခုတွင် ဖွားမြင်သည်။ အိမ်မဲမြို့ အင်္ဂလိပ်−မြန်မာ နေရှင်နယ်ကျောင်းတွင် ပညာသင်ကြားခဲ့သည်။

၁၉၄၅ ခုနှစ်တွင် မြောင်းမြမြို့၊ အစိုးရအထက်တန်းကျောင်းတွင် ဆက်လက်သင်ယူခဲ့သည်။ ကျောင်းသားသမဂ္ဂသို့ ဝင်ကာ အမျိုးသားနိုင်ငံရေးကို လုပ်ဆောင်ခဲ့သည်။ အုပ်ချုပ်သူအစိုးရအား တွန်းလှန်နိုင်စေရန် စစ်ပညာကို လျှို့ဝှက်စွာ သင်ကြားခဲ့သည်။

ဗမာ့လွတ်လပ်ရေးတပ်မတော် (B.I.A) တွင် တပ်သားအဖြစ် ဝင်ရောက်အမှုထမ်းရာ ဗိုလ်အဆင့်အထိ ရောက်ရှိခဲ့သည်။ ၁၉၄၅ ခုနှစ်တွင် ဗမာ့မျိုးချစ်တပ်မတော် (P.B.F) အနေဖြင့် ဖက်ဆစ်ဂျပန်အား တော်လှန်နေချိန်တွင် ခရမ်းမြို့နယ် တော်လှန်ရေးခေါင်းဆောင်အဖြစ် တာဝန်ယူခဲ့သည်။ ကန္နီစာချုပ်အရ ဗမာ့တပ်မတော်ကို ပြန်လည်ဖွဲ့စည်းသောအခါ ဗမာ့လက်နက်ကိုင်တပ်ရင်း(၃) ၌ ဆက်လက်တာဝန်ထမ်းဆောင်ခဲ့သည်။

၁၉၄၆ ခုနှစ်တွင် ဒေါ်သန်းမြ နှင့် လက်ထပ်ခဲ့သည်။

၁၉၄၉ ခုနှစ်တွင် အရာရှိအဆင့်သို့ တိုးမြှင့်ခြင်း ခံရသည်။ တပ်မတော်တွင် ဗိုလ်မှူးကြီးအဆင့်အထိ အမှုထမ်းခဲ့ရာ ဒု−တိုင်းမှူး၊ တပ်မဟာမှူး၊ ခေတ္တတိုင်းမှူး စသဖြင့် ဆောင်ရွက်ခဲ့သည်။

၁၉၄၇ ခုနှစ်တွင် ဘာသာပြန်အလုပ်ကို စတင်လုပ်ဆောင်သည်။ မြစ်ဝကျွန်းပေါ်သား မောင်ဗေဒါ အမည်ဖြင့် မဂ္ဂဇင်းတိုက်များသို့ စာမူပေးပို့သည်။ အင်္ဂလိပ်လက်အောက်မှ လွတ်မြောက်ရန် မြန်မာများ၏ စွန့်စားဆောင်ရွက်ချက်များကို ဇာတ်လမ်းတည် ရေးသားခဲ့သည်။ အထူးသဖြင့် လက်နက်ကိုင်တော်လှန်သည့် မင်းလောင်းမင်းသန့် ဗန္ဓက၊ ဗိုလ်စံဖဲ ဆိုသူတို့အကြောင်းကို ရေးသားကာ မျိုးချစ်စိတ်နိုးကြားစေရန် လှုံ့ဆော်ပေးခဲ့သည်။

တော်လှန်ရေးကောင်စီလက်ထက်တွင် ဝန်ကြီးချုပ်ရုံး ဝန်ကြီး၊ ဒေသအုပ်ချုပ်ရေးဌာန၌ ဒု−နယ်ခြားဒေသ အုပ်ချုပ်ရေးအရာရှိ နှင့် တွဲဖက်အတွင်းဝန် တာဝန်၊ ထို့နောက်တွင် မြန်မာနိုင်ငံရဲချုပ်၊ ပြည်ထဲရေးဝန်ကြီးဌာနတွင် ဒု−ဝန်ကြီး စသဖြင့် အမှုထမ်းခဲ့သည်။

မြန်မာ့ဆိုရှယ်လစ်လမ်းစဉ်ပါတီခေတ်တွင် အိမ်မဲမြို့နယ် ပြည်သူ့လွှတ်တော်ကိုယ်စားလှယ်အဖြစ် ရွေးချယ်ခံရကာ မြန်မာနိုင်ငံ မော်ကွန်းစိစစ်ရေး ဗဟိုကော်မတီဥက္ကဋ္ဌအဖြစ် ခန့်အပ်ခံရသည်။ ၎င်းနောက်တွင် နိုင်ငံတော်ကောင်စီဝင်အဖြစ် သတ်မှတ်ကာ လမ်းစဉ်ပါတီ၏ ဥက္ကဋ္ဌအဖြစ် တာဝန်ပေးခြင်း ခံရသည်။

တပ်မတော်မှ အငြိမ်းစားယူပြီးနောက် ဝါသနာရင်းဖြစ်သော စာပေရေးသားခြင်းကို အာရုံစိုက်နိုင်လာသည်။ အထူးသဖြင့် ကုန်းဘောင်ခေတ်နှောင်းပိုင်း နယ်ချဲ့တို့၏ ကျူးကျော်ခံရမှု အစုစုတို့ကို ပြည်တွင်းပြည်ပကျမ်းစုံအား ကိုးကား၍ နောင်လာနောက်သားတို့ မျိုးချစ်စိတ်အမွေ ရစေရန်အလို့ငှာ ကြိုးစားပြုစုပေးနိုင်ခဲ့သည်။

၁၉၉၀ ခုနှစ်တွင် အမျိုးသားစာပေဆု သုတပဒေသာ (ဝိဇ္ဇာပညာရပ်) ကို *တို့ဘိုးဘဘွား သူရဲကောင်းများ* စာအုပ်ဖြင့် ဆွတ်ခူးနိုင်ခဲ့သည်။

## ရေးသားခဲ့သော ကဗျာများ 
## ရေးသားခဲ့သော မဂ္ဂဇင်းဝတ္ထုရှည်များ 
## ရေးသားခဲ့သော ဝတ္ထုတိုများ 
## ကိုးကား 
ကဏ္ဍ:၁၉၂၂ မွေးဖွားသူများ
ကဏ္ဍ:မြန်မာ အမျိုးသား စာရေးဆရာများ
ကဏ္ဍ:မြန်မာ့နိုင်ငံရေးသမားများ
ကဏ္ဍ:မြန်မာ စစ်ဖက်ဆိုင်ရာ လူပုဂ္ဂိုလ်များ
ကဏ္ဍ:မြန်မာ စာရေးဆရာများ
ရှင်ပဏ္ဍဝ (ငှက်တွင်းဆရာတော်)

ငှက်တွင်းဆရာတော် ရှင်ပဏ္ဍဝသည် မင်းတုန်းမင်းလက်ထက်၌ မဟာသတိပဌာန်သုတ်တော်လာ (၃၂)ကောဠာသကမ္မဌာန်းကို ကြိုးပမ်းအားထုတ်ပြီးဟောကြားပြသခဲ့သည်။ စတုဘုမ္မိက မဟာသတိပဋ္ဌာန် (ငှက်တွင်း) ဂိုဏ်းကို တည်ထောင်ခဲ့သည့် ရဟန်းတစ်ပါးဖြစ်သည်။ ထို့ပြင် မြဝတီမင်းကြီး ဦးစ၏ မြေးတော်စပ်သည်။

မောင်မြသီးကို ၁၆-ရက်၊ ဇွန်လ၊ ၁၈၃၁-ခုနှစ်တွင် အဖ မြဝတီ ဦးမောင်ကလေးနှင့် အမိ ဒေါ်ခင်ငြိမ်းတို့မှ ဖွားမြင်သည်။  သားသမီး သုံးဦးအနက် အငယ်ဆုံးသားဖြစ်သည်။ ငယ်စဉ်က ဆရာတော် ရှင်ကောဏ္ဍညထံ ပညာဆည်းပူးခဲ့ပြီး အသက် (၁၃)နှစ်အရွယ်၌ ရှင်သာမဏေ ဝတ်ခဲ့သည်။ ဘွဲ့မှာ ရှင်ပဏ္ဍဝဖြစ်သည်။ ၂၉-ရက်၊ ဇွန်လ၊ ၁၈၅၂-ခုနှစ်တွင် ရှင်ပဏ္ဍဝ ရဟန်းဘောင်တက်သည်။ ထို့နောက် သင်္ဂဇာဆရာတော်ထံ၌ ပညာဆည်းပူးပြန်သည်။ ရဟန်း ၁၅-ဝါအရတွင် မင်းတုန်းမင်းထံ ကြွရောက်ကာ တရားဟောခဲ့ရသည်။ နောက် တစ်နှစ်တွင် မင်းဝံတောင်သို့ ကြွရောက်ကာ (၁၅)နှစ် သီတင်းသုံးခဲ့၏။ ထို့နောက် သီပေါမင်း ပါတော်မူချိန်တွင် ကွမ်းခြံကုန်းသို့ ကြွရောက်လာကာ သာသနာပြုလုပ်ငန်းများ လုပ်ဆောင်ခဲ့သည်။ မြန်မာနိုင်ငံ အရပ်ရပ်သို့ လှည့်လည်လျက် သာသနာတော်ပြန့်ပွားအောင် ဆောင်ရွက်ရင်း ၁၃-ရက်၊ အောက်တိုဘာလ၊ ၁၉၁၁-ခုနှစ်တွင် ပျံလွန်တော်မူသည်။
## ပြုစုခဲ့သော ကျမ်းများ
ငှက်တွင်းဆရာတော် ရှင်ပဏ္ဍဝသည် ရဟန်း(၅)ဝါအရ၌ ကျမ်းတစ်ကျမ်း စတင်ပြုစုကာ ကျမ်းပြုဆရာတော် ဖြစ်လာခဲ့၏။ ဆရာတော်၏ စာပေလက်ရာ ကျမ်းအချို့မှာ -
# မင်္ဂလသုတ္တန္တသာသနာ ဝိသောဓနီ (၁၈၅၇)
# သာသန သုဒ္ဓိဒီပကကျမ်း
# ပရမတ္တဗျူဟာကျမ်း
# သာသနလင်္ကာရ မဂ္ဂပကာသနီကျမ်း
# ရာဇောဝါဒကျမ်း
# ဓမ္မပဒနိဿယသစ်ကျမ်း
# လောကစိန္တာကျမ်း
# ပိဋကသုံးပုံဖလဲကျမ်း
# သာသနာဗျူဟာကျမ်း
# ဒိဋ္ဌိဘေဒပကာသနီကျမ်း
# ဓမ္မစက္ကပဝတ္ထနနိဿယသစ်ကျမ်း စသည်တို့ ဖြစ်သည်။ ကျမ်းစုစုပေါင်း ၂၀-ကျော်ရှိပြီး အချို့မှာ ပုံနှိပ်ခြင်းမပြုနိုင်မီ ပျက်စီးသွားကြသည်လည်း ရှိ၏။ 
ငှက်တွင်းဆရာတော်၏ စာများထဲတွင် 
:: ဘုရားပျောက်သော် စိတ်မှာရှာ
:: တရားပျောက်သော် ကိုယ်မှာရှာ
:: သံဃာပျောက်သော် ဒါန၊ သီလ၊ ဘာဝနာ သုံးခုပေါင်း၍ ရှာ 
စသည့် ဆန်းသစ်သော အယူအဆများစွာကို တွေ့ရှိရလေသည်။

## ကိုးကား
ခင်ဦးဇွန်း

ခင်ဦးဇွန်းသည် မြန်မာအမျိုးသမီးထဲ၌ အစောဆုံး အင်္ဂလိပ်စာ သင်ယူတတ်မြောက်သူဟု ဆိုနိုင်သည်။ ခင်ဦးဇွန်းကို မြဝတီမင်းကြီး ဦးစ၏ နှမရင်း ဒေါ်လုံမနှင့် ပြင်သစ် အမေရိကန်ကပြား ဦးဝိုက်(Mr.White) တို့၏သမီး မဖြူနှင့် ခင်ပွန်း ဦးစံခိုင်တို့မှ ၁၈၇၁-ခုနှစ်တွင် ဖွားမြင်သည်။ ခင်ဦးဇွန်း၏ မိခင်ဒေါ်ဖြူမှာ ရွှေချည်ထိုး အတတ်ကို ကျွမ်းကျင်စွာ တတ်မြောက်သူဖြစ်သည်။ ဦးစံခိုင်မှာမူ မြန်မာမင်းလက်ထက် အမှုတော်ထမ်း ရွှေဇင်ယော် ပဲ့နင်းစစ်ကဲတော်မင်း ဖြစ်သည်။ 

ခင်ဦးဇွန်းမှာ မွေးချင်းမောင်နှမ ငါးဦးရှိရာ ဒေါ်ခင်ဆင့် (ပိုးကုန်သည်)၊ ဒေါ်ခင်ခင် (သံတော်ဆင့်ဦးအံ့ကိုးဇနီး)၊ ဦးအေး(နယ်စီးတောအုပ်ကြီး)၊ ဒေါ်ခင်တုတ်(ကြေးနန်းဝန်တော်ကတော်)နှင့် ခင်ဦးဇွန်းတို့ ဖြစ်ကြသည်။ ခင်ဦးဇွန်းသည် အငယ်ဆုံးဖြစ်ပြီး ငယ်စဉ်ကပင် မိခင်ဒေါ်ဖြူနှင့်အတူ သီပေါမင်းတရား နန်းစံရာ နန်းတွင်းသို့ လိုက်ပါသွားလေ့ ရှိခဲ့သည်။ ပါတော်မူပြီးစတွင် မိခင်အိုကြီးနှင့် မန္တလေးမြို့၊ သမီးတော်ဈေးရပ်တွင် အတူနေထိုင်ရင်း အေဘီအမ်ကျောင်း၌ အင်္ဂလိပ်စာ သင်ယူခဲ့သည်။ ခရစ်ယာန်သာသနာပြုတို့၏ ထောက်ပံ့မှုနှင့် ရန်ကုန်ကြည့်မြင်တိုင် နော်မံကျောင်းတက်ခဲ့သူဖြစ်သည်။

ခင်ဦးဇွန်းသည် ကျောင်းဆရာ ဦးထွန်းဖေ (နောင် ဂျပ်ဆင်ကောလိပ် ကျောင်းအုပ်ကြီး) နှင့် ၁၉၀၁-ခု၊ ဖေဖော်ဝါရီလတွင် လက်ဆက်ကာ သားသမီး (၈)ဦးဖွားမြင်ခဲ့သည်။ အားလုံးမှာ ဘွဲ့ရပညာတတ်များဖြစ်ကြပြီး သမီးဒေါ်လှသိန်း(ဆည်မြောင်းမင်းကြီးချုပ် ရောဘတ်မောင်တင်၏ ဇနီး) သည် မြန်မာအမျိုးသမီးများထဲတွင် ပထမဆုံး B.Sc ဘွဲ့ရရှိသူဖြစ်သည်။ ခင်ဦးဇွန်းသည် အသက် ၉၀-နှစ်နီးပါးအရွယ် ၁၉၆၀ ပြည့်နှစ်က ခင်ပွန်း ဦးထွန်းဖေနှင့် အတူ လမ်းမတော် ဦးနော ဇရပ်၌ နှစ် ၆၀-ပြည့် စိန်ရတုမင်္ဂလာပွဲ လုပ်ခဲ့သေးသည်။ ၁၈-ရက်၊ ဇူလိုင်လ၊ ၁၉၆၄-ခုနှစ်တွင် ခင်ဦးဇွန်း ကွယ်လွန်သွားသည်။

## စာပေလက်ရာ
ခင်ဦးဇွန်းသည် ၁၈၉၅-ခုနှစ်တွင် ရန်ကုန် နော်မံကျောင်း အောင်မြင်ပြီးနောက် ရန်ကုန်၌ပင် အိမ်ထောင်ကျခဲ့သည်။ ထို့နောက် ခင်ပွန်းဦးထွန်းဖေနှင့်အတူ မန္တလေးပြန်သွားပြီး ၁၉၀၆-ခုနှစ်တွင် ရန်ကုန်သို့ တစ်ဖန်ပြောင်းရွှေ့လာခဲ့ကြပြန်သည်။ ထိုစဉ် သားတစ်ယောက်၊ သမီးတစ်ယောက် ရရှိနေသည်။ ခင်ပွန်းသည် တက္ကသိုလ် ဆီးနိတ်ကောင်စီလူကြီးဖြစ်စဉ် ခင်ဦးဇွန်းက ဒပ်ဖရင်ဆေးရုံ၌ သားဖွားဆရာမ သွားလုပ်၏။ ၁၉၄၁-ခုနှစ် ဂျပန်ဝင်စဉ် ရှမ်းပြည်နယ်၊ ကလောမြို့မှတစ်ဆင့် ရပ်စောက် ဘုရားဖြူရွာသို့ သွားရောက်တိမ်းရှောင်ရသည်။ ထို၌ စစ်ဘေးဒုက္ခသည်များကို ကြည့်ရှုစောင့်ရှောက်ခဲ့ရသည်။

## ကိုးကား
နှစ် ၁၀၀ မြန်မာဝတ္ထု ၁၀၀

**နှစ် ၁၀၀ မြန်မာဝတ္ထု ၁၀၀** သည် ၁၉၁၇ ခုနှစ်မှ ၂၀၁၇ ခုနှစ်အတွင်း ထုတ်ဝေခဲ့သည့် မြန်မာဝတ္ထုရှည်များအနက် ရသစွမ်းရည်ကြီးများမှု၊ ဇာတ်ကောင်ဇာတ်ကွက်အပေါ်တွင် စာဖတ်ပရိသတ်များ စွဲမှတ်နေစေမှု၊ ခေတ်ကာလနှင့်လိုက်ဖက်အောင် ဖွဲ့နွဲ့ရေးသားနိုင်မှုတို့ကို အခြေခံကာ နိုဘယ် မြန်မာစာပေပွဲတော် ကော်မတီမှ ရွေးချယ်လိုက်သော စာအုပ် (၁၀၀) ဖြစ်သည်။

## ပါဝင်သော စာအုပ်များ 
## ကိုးကား
ဝေါ့လ်ဒစ်စနီ ကုမ္ပဏီ

**ဝေါ့လ်ဒစ်စနီ ကုမ္ပဏီ** သည် အမေရိကန်ပြည်ထောင်စု၊ ကယ်လီဖိုးနီးယားအခြေစိုက် မီဒီယာထုတ်လုပ်ရေးဆိုင်ရာ ကမ္ဘာကျော်ကုမ္ပဏီကြီးတစ်ခု ဖြစ်သည်။

## ကိုးကား
နားဂွစ် မားဖု

**နားဂွစ် မားဖု** (;  ''*, ; ၁၁ ဒီဇင်ဘာ ၁၉၁၁ − ၃၀ ဩဂုတ် ၂၀၀၆) သည် အီဂျစ်လူမျိုး စာရေးဆရာဖြစ်သည်။ ၁၉၈၈ ခုနှစ်၏ စာပေနိုဘယ်ဆုကို ရရှိထားသည်။ ရှေးဟောင်းအာရပ်ကမ္ဘာမှ ခွဲထွက်ကာ သရုပ်မှန်ရေးသားရာ၌ တောဖစ် အယ်ဟာကင် နှင့် ခေတ်ပြိုင်တစ်ဦးအဖြစ် အာရပ်စာပေနယ်တွင် သတ်မှတ်ခြင်း ခံရသည်။ ဝတ္ထု (၃၄) ပုဒ်၊ ဝတ္ထုတို (၃၅၀) ကျော်နှင့် ဇာတ်ညွှန်း၊ ပြဇာတ်များစွာကို ရေးသားခဲ့သည်။ သူ၏လက်ရာအများစုကို အီဂျစ်နှင့် အခြားနိုင်ငံများတွင် ရုပ်သံရိုက်ကူးခဲ့ကြသည်။ 

## ငယ်ဘဝ 
နားဂွစ်မားဖု (Naguib Mahfouz) ကို ၁၉၁၁ ခုနှစ်တွင် ၁၉၁၁ ခုနှစ်တွင် အီဂျစ်နိုင်ငံ၊ ကိုင်ရိုမြို့၌ ဖွားမြင်သည်။ မွေးဖွားပေးသော ဆရာဝန်ကြီ: နားဂွစ် ပါရှာ မားဖု (Naguib Pasha Mahfouz) ၏ အမည်ကို ပြန်လည်မှည့်တွင်စေခြင်း ဖြစ်သည်။ မိဘများမှာ လူလတ်တန်းစား အစိုးရအမှုထမ်းများ ဖြစ်သည်။ ယောက်ကျားလေး (၅) ယောက်၊ မိန်းကလေး (၂) ယောက်ရှိသည့် မောင်နှမတစ်စုတွင် အငယ်ဆုံးသား ဖြစ်သည်။ 

ကိုင်ရိုတက္ကသိုလ်မှ စာပေဆိုင်ရာဘွဲ့ ရရှိခဲ့သည်။ ၁၉၃၀ ခုနှစ်တွင် စာပေလောက၌ ခြေချသည်။ ရှေးဟောင်းဂန္ထဝင် အာရပ်ဘာသာဗေဒနှင့် အရပ်သုံးစကားပြောများကို ရောယှက်ကာ ခံစားမှုရသစာပေများ ဖန်တီးခဲ့သည်။ အထူးသဖြင့် သူ၏ ဝတ္ထုတိုများမှာ ထင်ရှားသည်။ အအောင်မြင်ဆုံးနှင့် အကောင်းဆုံးလက်ရာမှာ *အစနှင့်အဆုံး* (The Beginning and the End) ဖြစ်သည်။ ကိုင်ရိုမြို့သား ကုန်သည်ဘဝကို ဆွေစဉ်မျိုးဆက်သုံးဆက် တည်ဆောက်ရေးဖွဲ့သွားသော ဝတ္ထုရှည်ဖြစ်သည်။ ဝတ္ထုတိုပေါင်းချုပ်များအနက် ရူးသွပ်ခြင်း၏ တီးတိုးလေသံ (The Whisper of Madness) မှာ ထင်ရှားသည်။ ၁၉၇၆ တွင် ကိုင်ရိုမြို့၏ လမ်းတစ်ခုအကြောင်း ရေးဖွဲ့ထားသော မီဒါ့ လမ်းသွယ် (Midaq Alley) ကို အင်္ဂလိပ်ဘာသာသို့ ပြန်ဆိုထုတ်ဝေရာ အီဂျစ်စာပေတွင်သာမက ကမ္ဘာ့စာပေလောကအထိ ခြေဆန့်လာတော့သည်။ နောင်တွင် *လေးစားအပ်သောအရှင်* (Respected Sir) နှင့် *အရက်သမားတေးများ* (The Drunkard Sings) စာအုပ်တို့ကိုလည်း ပြန်ဆိုထုတ်ဝေခဲ့သေးသည်။

၁၉၇၀ ခုနှစ်တွင် အီဂျစ် အမျိုးသားစာပေဆုကို လည်းကောင်း၊ ၁၉၈၈ ခုနှစ်တွင် စာပေဆိုင်ရာ နိုဘယ်ဆုကို လည်းကောင်း ရရှိခဲ့သည်။ ထို့အပြင် ဆိုဗီယက်၊ ပြင်သစ်နှင့် ဒိန်းမတ်နိုင်ငံများကလည်း ဂုဏ်ထူးဆောင်ဘွဲ့များ ချီးမြှင့်ခဲ့သေးသည်။ နိုဘယ်ဆုရချိန်တွင် အသက် (၇၇) နှစ် ရှိပြီဖြစ်သည်။ 

## ဘဝနိဂုံ: 
မားဖု၏ ဝတ္ထုတစ်ပုဒ်ဖြစ်သော *ဂီဘယ်လာဝီမှ ကလေးများ'' (Children of Gebelawi) စာအုပ်တွင် မိစ္ဆာအယူအဆများ ပါဝင်သည်ဟု သုံးသပ်ကာ ဘာသာရေးအစွန်းရောက်များ၏ ရန်ရှာခြင်းကို ခံရသည်။ ရဲအစောင့်အရှောက်များ ထားရှိသော်လည်း ၁၉၉၄ ခုနှစ်တွင် ကိုင်ရိုရှိ နေအိမ်အပြင်ဘက်၌ လည်ပင်းအား ဓားဖြင့်ထိုးခြင်း ခံရသည်။ အသက်မသေသော်လည်း  ညာဘက်လက်အား အာရုံကြောထိခိုက်သွားခြင်းကြောင့် အချိန်ကြာကြာ စာရေးခြင်း မပြုနိုင်တော့ပေ။ အထက်ပါ ဖြစ်ရပ်အပြီ:တွင် သက်တော်စောင့် ငှားရမ်းခဲ့ရသည်။ လုပ်ကြံမှုအပြီးတွင် ၎င်း၏ ရှေ့နေဖြစ်သူ နာဘီ မိုနာ ဟာဘစ် (Nabil Mounir Habib) ထံသို့ ပြောင်းရွေ့သည်။ ထိုသို့ပြောင်းရွေ့ခြင်းသည် မားဖု၏ နောက်ဆုံးခေါင်းချရာ ဖြစ်လာသည်။

## မြန်မာဘာသာသို့ ပြန်ဆိုမှုများ 
မားဖု၏ အောက်ပါဝတ္ထုတိုများကို မြန်မာစာရေးဆရာ မြသန်းတင့်က မြန်မာဘာသာသို့ ပြန်ဆိုထုတ်ဝေထားသည် −
* စွန့်စားခန်းနှင့် အချစ်ဇာတ်လမ်းတစ်ပုဒ် (The Conjurer Made off with the Dish)
* မပေးချင်သော အဖြေ (The Answer Is No)
* အဖေ့မယား (The Lawsuit)
* ကမ္ဘာကုန် ကျယ်သရွေ့ (Halt A Day)
* ကြွက်များ (The Norwegian Rat)
* ဘဝရှင်မင်းတရားကြီ: (His Majesty)
* မြောင်းထဲက လူ (The Ditch)
* ပျောက်စေဆရာ (Zaabalawi)
* ဟာလာဟင်းလင်းကဖေးဆိုင် (The Empty Cafe)
* မင်္ဂလာည (Blessed Night)
* သူနှင့် အခြားသောသူ (The Man and the Other Man)
* အမည်မသိသော (By a Person Unknown)

## ကိုးကား
ကျမ်းပြုထေရ်မော် ပုဂ္ဂိုလ်ကျော်

**ကျမ်းပြုထေရ်မော် ပုဂ္ဂိုလ်ကျော်** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
ကစ္စည်းဝုတ္တိသစ်ရှစ်စောင်ပါ နိဿယကို ပြုစုတော်မူခဲ့သည် မုံရွာမြို့ ဇောင်ချမ်းပင် ဆရာတော်ကို ချီးကျူးဖွဲ့ဆိုထားသည့် သံချိုကဗျာ ဖြစ်သည်။

## ကျမ်းပြုထေရ်မော် ပုဂ္ဂိုလ်ကျော်

ဘဂဝါ မရဇိ၏၊ အာမသံ ဒေသနာနှင့်၊ ပါဠိလာမဂဓ တို့စ္ဆ၊ လျောက်ပတ်စွာ ထပ်ခါပြသည့်၊ သဒ္ဒရယ်အသံနှင့်၊ အတ္ထနယံ ကျမ်းစာထုတ်ခဲ့၊ ရဟန္တာသမုတ်တဲ့ ကစ္စည်းထေရ်။

သုတ် အရှိငဲ့ပြင်၊ ဝုတ္တိရယ်တဖြာနှင့်၊ ဥဒါဟရုဏ် စုကာထုတ်သည့်၊ ပြယုဂ်တွေ လွန်ကျယ်ပွားလို့၊ သင်ကြားသူ လူရှင် ရှင်ရဟန်းတို့၊ ပင်ပန်းစွာ နွမ်းကာကျလိမ့်၊ မှန်းစိတ်ကရည်။

တိုင်းရွှေမုံနယ် အဝှမ်းတွင်မှ၊ ဇောင်ချမ်းပင်သညာကျော်တဲ့၊ ဆရာတော်အာစရိက၊ ပါဠိညီစွာနှင့်၊ ဋီကာပါ အဋ္ဌကထာရှိုလို့၊ ဗဟု မကျယ်ပွားရအောင်၊ လုတ်ခက်ရာနုတ်ပယ်ရှားလို့၊ ရုပ်များစွာကြားကာနှင့် ပြီးလောက်အောင်၊ သဒ္ဒါကြီးကျမ်းရှစ်မည်၊ လမ်းသစ်တည်၍ ဖွင့်လှူဒါန်း။

ဗုဒ္ဓုပ်ကယ်ပါဒနှင့်၊ နဝမံအရောင်လျှမ်းရက်မို့၊ ဇောင်ချမ်းပင် ဆရာတော်က ကမ္ဘာပေါ်မှာ၊ သဒ္ဒါဇော်ရှည်ကျော်ရစ်စေဟု၊ အဝဇ္ဇန် ဝေဖန်စိတ်လို့၊ သံခိတ္တံတိုတိုနှင့်၊ အပိုတွေ အမိုမချဲ့ပြီဘု၊ ကစ္စည်းတဆူ၊ အသစ်နည်းမူဖွဲ့ပါလို့၊ လွယ်တကူသင်ယူလှဲ့စေဖို့၊ ရေးတဲ့လက်သန်း၊ ရေးတဲ့ရှစ်ကျမ်း။

## ခက်ဆစ်
၁။ ဘဂဝါ = ဘဂဝါဂုဏ်နှင့် ပြည့်စုံသောဘုရား။

၂။ မာရဇိ = မာရ်ငါးပါးကို အောင်သောဘုရား။

၃။ အာမိသံ = မူကွဲမရ၍ ဤအတိုင်းထားသည်၊  အဓိပ္ပာယ်မရ၊ အမိတံ(ဝါ) မနှိုင်းယှဉ်အပ်သောဟု ဖြစ်မည်ထင်၏။

၄။ ပါဠိ = ဘုရားဟော ဘာသာစကား။

၅။ မဂဓ = မဂဓတိုင်းသားတို့ ပြောသောစကား။

၆။ သဒ္ဒ = အသံ။

၇။ အတ္ထ = အနက်အဓိပ္ပာယ်။

၈။ သုတ် = ဆိုလိုချက်အချုပ်စကား။

၉။ ဝုတ္တိ = သုတ်ကို နားလည်အောင် ရှင်းပြသော စကား။

၁၀။ ဥဒါဟရုဏ် = ဥပမာတင်၍ ပြောဆိုခြင်း။

၁၁။ ပြယုဂ် = နှိုင်းယှဉ်၍ ဖော်ပြသည့် အထောက်အထား။

၁၂။ ဋီကာ = အဖွင့်ကျမ်း။

၁၃။ အဋ္ဌကထာ = အကျယ်ချဲ့၍ ဖွင့်ဆိုသောကျမ်း။

၁၄။ ဗဟု = များပြားခြင်း။

၁၅။ ဗုဒ္ဓုပ်ကယ်ပါဒံ = ဗုဒ္ဓုပ္ပါဒ၊ ဒုလ္လဘ၊ ဘုရားဖြစ်ရန် ခဲယဉ်းခြင်း။

၁၆။ အာဝဇ္ဇန် = အာဝဇ္ဇန(ပါ)၊ ဆင်ခြင်သုံးသပ် နှလုံးသွင်းခြင်း။

၁၇။ သံခိတ္တံ = အကျဉ်းနည်း၊ အတိုနည်း။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ဘဝတက္ကသိုလ် စာပေတိုက်

ဘဝတက္ကသိုလ် စာပေတိုက်သည် ဘာသာပြန် လုံးချင်းဝတ္ထုများအား အဓိကထုတ်ဝေသည့် စာပေတိုက်တစ်ခု ဖြစ်သည်။ ကိုယ်ပိုင် ပုံနှိပ်တိုက်ရှိသဖြင့် တိုက်ပိုင်စာအုပ်များသာမက အခြား မဂ္ဂဇင်း၊ ဂျာနယ်များကိုလည်း ထုတ်ဝေပေးလျက်ရှိသည်။

## နောက်ခံအကျဉ်း 
ဘဝတက္ကသိုလ်စ​ာပေတိုက်ကို ၁၉၇၇ ခုနှစ်တွင် အမှတ် (၁၃၄)၊ ၃၇ လမ်း၊ ကျောက်တံတားမြို့နယ်၊ ရန်ကုန်မြို့၌ စတင်တည်ထောင်သည်။ တည်ထောင်သူမှာ ဦးနေဝင်း ဖြစ်သည်။ ရုပ်ပြကာတွန်းများအား စတင်ထုတ်ဝေခဲ့ပြီး ၁၉၇၉ ခုနှစ်၊ ဇန်နဝါရီတွင် စိုးသိဏ်း ၏ စစ္စလီရန်ကြွေး ဘာသာပြန်လုံးချင်းဝတ္ထုကို စတင်ထုတ်ဝေခဲ့သည်။ 

ဦးနေဝင်း (ဘဝတက္ကသိုလ်စာပေ) သည် ငယ်စဉ်ကပင် စာပေဝါသနာထုံပြီး ဘာသာပြန်ဝတ္ထုများကို နှစ်ခြိုက်သည်။ ထို့ကြောင့် ထုတ်ဝေသူဖြစ်လာသောအခါ စာပေမျိုးစုံ ထုတ်ဝေသော်လည်း ဘာသာပြန်ဝတ္ထုများမှာ ဦးစားပေးဖြစ်ခဲ့သည်။ ဘာသာပြန်စာအုပ်များ ရှားပါးနေချိန်တွင် ဘာသာပြန်စာရေးသူများအား စုစည်း၍ စာအုပ်ထုတ်နိုင်ရေးကို အားစိုက်ခဲ့သည်။ ကမ္ဘာ့ရောင်းအားအကောင်းဆုံးစာအုပ်များအား ရွေးချယ်ဘာသာပြန်စေသကဲ့သို့ ဂန္ထဝင်ဝတ္ထုကောင်းများကိုလည်း ပင်တိုင်စာရေးဆရာများနှင့် ညှိနှိုင်းကာ ထုတ်ဝေနိုင်ခဲ့သည်။ မြသန်းတင့်ရေးသည့် "ဓားတောင်ကိုကျော်၍ မီးပင်လယ်ကို ဖြတ်မည်" ကဲ့သို့ လူကြိုက်များသော မြန်မာဝတ္ထုတို့ကိုလည်း ပြန်လည်ထုတ်ဝေခဲ့သည်။

ဘဝတက္ကသိုလ်စာပေ ဟု အမည်ပေးရခြင်းမှာ မြသန်းတင့် ဘာသာပြန်ဆိုသည့် ဘဝတက္ကသိုလ် ဟူသောစာအုပ်၏ တင်စားမှုကို သဘောကျ၍ ဖြစ်သည်။ ၁၉၇၉ နှင့် ၁၉၈၀ ထုတ် စာအုပ်များတွင် ဘဝတက္ကသိုလ်စာပေ ဟူသော စာသားကိုသာ ထည့်သွင်းခဲ့သော်လည်း ၁၉၈၁ ခုနှစ်၊ ဇန်နဝါရီလထုတ် ဖုန်းမို၏ အဏ္ဏဝါကဝေ မှ စ၍ ပန်းချီ တင်မောင်မျင့်၏ စာလုံးဒီဇိုင်းကို အသုံးပြုသည်။ ၁၉၈၄ ခုနှစ်တွင် ပန်းချီ စံတိုး၏ လိုဂိုဒီဇိုင်းကို စာအုပ်မျက်နှာဖုံးများတွင် ထည့်သွင်းဖော်ပြသည်။ ၁၉၈၃ ခန့်တွင် ပုံနှိပ်စက်ကိုပါ တည်ထောင်၍ တိုက်ထုတ်စာအုပ်များကို မိမိစက်ဖြင့် ရိုက်နှိပ်ခဲ့သည်။

၁၉၇၉ ခုနှစ်မှ ယနေ့အထိ လုံးချင်းဝတ္ထုပေါင်း (၃၀၀) ကျော်ကို ထုတ်ဝေခဲ့ပြီ:ဖြစ်ရာ ဘာသာပြန်အပါအဝင် ဒဿနိက၊ စိတ်ပညာ၊ ဘာသာရေး၊ နိုင်ငံရေး၊ ဘာသာစကား၊ ကျန်းမာရေး၊ ခရီးသွားမှတ်တမ်း၊ ကဗျာ၊ ဝတ္ထုတိုပေါင်းချုပ်၊ အတ္ထုပ္ပတ္တိ စသော အမျိုးအစားများကို ထုတ်ဝေနိုင်ခဲ့သည်။ 

လုံးချင်းဝတ္ထုများအပြင် စာကောင်းပေမွန်များအား စုစည်း၍ စာမော်ကွန်း စာစောင်ကို ၁၉၈၅ ဇွန်လမှ ၁၉၈၆ ဇူလိုင်လအထိ စုစုပေါင်း (၇) အုပ်ကို လည်းကောင်း၊ အင်္ဂလိပ်စာ အထောက်အကူပြု Everyday English မဂ္ဂဇင်းကို ၁၉၈၉ မတ်လမှ ၁၉၉၁ မေလအထိ စုစုပေါင်း (၂၇) အုပ်ကို လည်းကောင်း၊ သည်းထိတ်ရင်ဖို မဂ္ဂဇင်းကို ၁၉၈၇ ဧပြီလမှ ၁၉၈၈ ဇွန်လအထိ စုစုပေါင်း (၁၁) အုပ်ကို လည်းကောင်း ဘဝတက္ကသိုလ်အမည်အောက်တွင် ထုတ်ဝေနိုင်ခဲ့သည်။ 

ထို့အပြင် နွယ်နီ၊ ဓမ္မရုပ်စုံ၊ ရတနာပန်းခင်း၊ မြင်ကွင်း နှင့် အပျိုစင် မဂ္ဂဇင်းတို့ကိုလည်း ရိုက်နှိပ်ပေးခဲ့သည်။ တော်ဝင် ဂျာနယ်သည်လည်း ဘဝတက္ကသိုလ်၏ ထုတ်ဝေမှုတစ်ခုပင် ဖြစ်သည်။ 

## ထုတ်ဝေခဲ့သော လုံးချင်းစာအုပ်များ 
### အထွေထွေ 
### အဘိဓာန် 
### ဒဿနိကဗေဒ 
### အတွေ့အကြုံ 
### ဘာသာအယူဝါဒ 
### နိုင်ငံရေး 
### ဘာသာစကား 
### ကျန်းမာရေး 
### ကဗျာ 
### ကိုယ်တိုင်ရေးဝတ္ထု 
### ဘာသာပြန်ဝတ္ထု 
### ကိုယ်တိုင်ရေး အတ္ထုပ္ပတ္တိ 
### အတ္ထုပ္ပတ္တိ 
## ကိုးကား
ဂိုဏ်းတော်ချုပ်ဘုန်း

**ဂိုဏ်းတော်ချုပ်ဘုန်း** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
ဇောင်ချမ်းပင်တိုက် ဆရာတော်၏ ဘုန်းအသရေတော်ကို ချီးကျူးဖွဲ့ဆိုထားသည့် သံချိုကဗျာဖြစ်သည်။
## ဂိုဏ်းတော်ချုပ်ဘုန်း

အဏ္ဏဝါ မန္ဒာဝိနှင့်၊ သလ္လာဝတီ ဖန်ပြာအနှစ်လိုပ၊ စီရစ်ခွေသုန်သုန်နှင့်၊ ပြေအလုံ ရွှေမုံကမ်းငယ်က၊ ဘုံမန်းတိုင် နိုင်ငံကျော်လို့၊ ရဟန်းတော်တွေ၊ အသရမ်းအချော် မရှုပ်ထွေးရအောင်၊ နှိုင်းမျှော်ကာ သမိုင်းအပေါ်က အုပ်ပါဟု၊ ဂိုဏ်းတော်ချုပ် ခန့်တော်မူ။

ဗုဒဓဟေ ရွှေညောင်နန်းကဲ့သို့၊ ဇောင်ချမ်းပင် အခြေခံတဲ့၊ ဝေဇယန်ဝိဟာရက သီလသိက္ခာပုဒ်ကယ်တို့၊ အာနှုတ်တွင် သင်ဝိနည်းနှင့်၊ နိသျှည်းအမှန်ကျမ်းဂန်ပြနိုင်တဲ့၊ စွမ်းအန်စုံဂန္တန္တရနှင့်၊ ရဟန်းများအပေါ် မမော်အုံးပြီဘု၊ ဥပေက္ခာ မေတ္တာနှလုံးရယ်နှင့်၊ သုံးတဲ့လျစ်လျူ။

လူမျိုးစုံ အဖြာဖြာတို့၊ ဝါသနာ ဘာသာစရိုက်နှင့်၊ တိုက်နန်းစံအလံတင်လှစ်တဲ့၊ မန်းခွင်မှာ ရဟန်းသင်္ဃရာဇ်ကယ်က၊ ဆန်းစစ်ခါ ရွှေမုံကျေးတွင်မှ၊ ဂုဏ်ရွေးချယ် နယ်ခရိုင်ထိ၊ ရေးတော်ပိုင် မဟာမယ်ကယ်နှင့်၊ ထွေးစပ်လို့ ပေးအပ်လှူ၊ လေးရပ်စတူ ချိမ့်အုံး။

ကျောင်းပါးတိုင် ခြံအရံမို့၊ အောင်ငါးပြန်အိမ်တရာနှင့်၊ ဗိမ္ဗသာကြည်ညိုတဲ့၊ ရာဇဂြိုဟ်ပြည်သီရိတွင်မှ၊ ရှင်ပိလိန် ဘွဲ့တော်သတဲ့၊ ဝစ္ဆရယ် မထေရ်ကျော်ကဲ့သို့၊ ပြည်ပေါ်တွင် သည်ဆရာတော်တပါးကိုမှ၊ စည်ကားစွာ အများတကာဖူးလှာကြ၊ ရာထူးခံမှူးရံမတ်တွေနှင့်၊ ထူးမြတ်စွာ ရတနာသူဌေးတို့၊ ရပ်ဝေးမြေတာက၊ စေတနာခွေလှာညွှတ်သောကြောင့်၊ ပဒေသာ ချွေကာဆွတ်ပေရ၊ ဆွမ်းဝတ်တွေ ကုဋေဆုံမိလိမ့်၊ ပြေအလုံ ရွှေမုံတိုင်းရယ်က၊ တေဇဂုဏ် မြေတုန်၍  လှိုင်းပေလိမ့်၊ ဂိုဏ်းတော်ချုပ်ဘုန်း။

## ခက်ဆစ်
၁။ အဏ္ဏဝါမန္ဒာဝီ = မန္ဒာကိနိ နတ်မြှစ်ကဲ့သို့ ရေရှိသောဟု အနက်ကြံမိသည်၊  မဏ္ဍာဝီ၊ ကြည်လင်သော ရေရှိသော ဟုလည်း ဖြစ်နိုင်သည်။

၂။ သလ္လာဝတီ = သလ္လာဝတီမြစ်၊ ချင်းတွင်းမြစ်။

၃။ ဝေဇယန် = သိကြားမင်း၏ နန်းတော်။

၄။ ဝိဟာရ = ကျောင်း။

၅။ သိက္ခာပုဒ် = ရဟန်းတို့ကျင့်ဆောင်ရသော တရား။

၆။ ဂန္တန္တရ = ကျမ်းအဖုံဖုံ။

၇။ သင်္ဃရာဇ် = သံဃရာဇာ၊ ရဟန်းတို့၏ အကြီးအကဲ။

၈။ လေးရပ်စတူ = လေးရပ်စတူ၊ နယ်လေးရပ်။

၉။ ရှင်ပိလိန် = ပိလိန္ဒဝစ္ဆမထေရ် နတ်တို့ချစ်ရာတွင် ဧတဒဂ်ရသူ။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
သည်းခံချက်ကောင်း

**သည်းခံချက်ကောင်း** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
ဒီပဲယင်းမြို့ အနောက်လက်ပေါင်း တောင်ကူရွာတောင်ကျောင်း ဘုန်းတော်ကြီးဖြစ်သည့် ဦးညာဏိန္ဒအား ဒါယိကာမတစ်ယောက်သည် ပဌမပါရာဇိက အာပတ်ဖြင့် စွပ်စွဲသည်။ ဤသည်ကို သံဃာတော် ဝိနည်းများဓိုရ်များဖြင့် ရှင်းလင်းရာ မဟုတ်ကြောင်း ထင်ရှားသည်ကို ရေးဖွဲ့ထားသော သံချိုကဗျာ ဖြစ်သည်။

## သည်းခံချက်ကောင်း

ကောသလာရာဇာစံတဲ့၊ နာဂရံ သာဝတိ၏၊ ဒက္ခိဏေ ဘွေစွန်က၊ ဇေတဝန်ဘုရားကျောင်းကဲ့သို့၊ မြပေါင်းတောင်ရွှေကူရွာ၏၊ မြေဘူမာတောင်အရပ်တွင်မှ၊ သုံးထပ်ဆောင်ဝိဟာရငယ်နှင့်၊ ဦးညာဏိန္ဒမြတ်အရှင်။

သတ်ဒွေးဝီသတာနှင့်၊ နှစ်ရာမှာနှစ်ဆယ်လွှန်းတဲ့၊ အစွန်းခုနှစ်ထွေထိ၊ သုံးကုဋေကျော်ကာစွန်းတဲ့၊ ရဟန်းတော် သိက္ခာပုဒ်ကယ်တို့၊ ဘုန်းမိုတပသာ၊ နှလုံးကိုယ်ပါနှုတ်ကယ်နှင့်၊ ထိန်းအုပ်ရက်ပင်။

အဘိဇ္ဈာဣဿာရှိတဲ့၊ တိတ္တိတွေတက္ကဒွန်းတို့က၊ မျက်စွန်းမာန်ရှိန်မပြေဘူး အစိန္တေဘဂဝါတို့၊ စိဉ္စမာနင့်လင်စွဲချေဟု၊ သင်နဲနာ မှာစကားကြောင့်၊ တရားတော်ဟောရာသို့ လိုက်ပါလို့၊ နှုတ်ပိုက်လွယ် ဆယ်လဖွားလုပေပ၊ ဆေးဝါးသမကူနှင့်၊ လုပ်ကျွေးသူ မွေးမြူဘို့မအပ်ပြီဘု၊ ပရိဿတ်အလယ်တွင်မှ၊ မအပ်မရာအတတ်လာလို့စွဲတော့၊ ကြပ်တဲ့စွာဤစကား၊ အခြားသူမမြင်သင့်ဘု၊ သင်နှင့်ငါသည်သာသိဟု၊ အာမိသံ မြွက်ဖော်လျင်းတော့၊ သက္ကာနံ ကြွက်ဖန်ဆင်းလို့၊ ချက်ချင်းပင်၊ ကြိုးခွေပြုတ်ပါသတဲ့၊ ရှေးအထုပ်သက်သေတင်၊ ဗုဒ္ဓဝင်ရှိဟောင်း။

ညစ်နူးစွာဇာတာမှိန်ခိုက်မို့၊ ဦးညာဏိန်ခင်တပါးငဲ့၊ ထင်မှားလေအောင်ပလင်သား ယောင်ဒကာမိက၊ ပါရာဇိကံ အာပတ်စွဲသောကြောင့်၊ ပြတ်စဲအောင် သံဃာနှင့်ရှင်းကြတော့၊ ဟုတ်လိမထင်၊ သုဒ္ဓိစင်၍လင်းသတဲ့၊ ရှင်ရင်းမြတ်ဘုရားသော်မှ၊ နတ်သားမောင်တာဝတိံက၊ မာဃဝိန် တခါတကြိမ်ဆင်းပါလို့၊ လိင်ကွင်းကို  ပြတ်အောင်ခဲရှာသတဲ့၊ ပုထုဇဉ်ပေ၊ သူ့လင်လို့ မစွဲချေလှ၊ သဲခံချက်ကောင်း။

## ခက်ဆစ်
၁။ နဂရ = နဂရ(ပါ)၊ မြို့။

၂။ ဒက္ခိဏေ = တောင်ဘက်။

၃။ ဝိဟာရ = ကျောင်း။

၄။ တပသာ = တာပသ(ပါ)၊ ရသေ့ရဟန်း။

၅။ အဘိဇ္ဈာ = သူတပါးကောင်းစားသည်ကို မရှုစိမ့်သောစိတ်။

၆။ ဣဿာ = မနာလိုသောစိတ်။

၇။ တိတ္တိ = အယူလွဲသူ၊ အဖျက်သမား။

၈။ တက္ကဒွန်း = တိတ္တိကိုပင် တမျိုးခေါ်တွင်သောအမည်။

၉။ စိဉ္စမာ = စိဉ္စမာနအမျိုးသမီး။

၁၀။ သမကူ = သမားတို့၏ အကူအညီ။

၁၁။ အာမိသံ = အာမိန့်သံကိုပင် ဆိုလေသလောမသိ၊ အနက်ကို မဆင်ခြင်တတ်။

၁၂။ သက္ကာနံ = သိကြားမင်း။

၁၃။ မာဃဝိန် = သိကြားမင်း။

၁၄။ သဲခံ = သည်းခံ။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် ပေးခဲ့ခြင်း မဟုတ်ပါ။ သင့်တော်မည်ထင်သော ခေါင်းစဉ်ကို ပေးထားခြင်း ဖြစ်သည်။

## ကိုးကား
၂၀၁၇ ခုနှစ် လန်ဒန်မာရသွန်

**၂၀၁၇ ခုနှစ် လန်ဒန်မာရသွန်**ပြိုင်ပွဲအား ၂၃ ဧပြီလ ၂၀၁၇ ခုနှစ်တွင် ကျင်းပခဲ့သည်။ ထိုပြိုင်ပွဲသည် ၃၇ ကြိမ်မြောက် ကျင်းပသော  လန်ဒန်မာရသွန် ပြိုင်ပွဲဖြစ်ပြီး အင်္ဂလန်နိုင်ငံ၊ လန်ဒန်မြို့ ၌ နှစ်စဉ်ကျင်းပခဲ့ရာ ပြိုင်ပွဲဝင်အများအပြား ဝင်ရောက်ယှဉ်ပြိုင်ကြသော အပြေးပြိုင်ပွဲတစ်ခုလည်းဖြစ်သည်။ 

Mary Jepkosgei Keitany သည် အမျိုးသမီးပြိုင်ပွဲတွင် ၂:၁၇:၀၁ စံချိန်ဖြင့် ကမ္ဘာစံချိန်တင်နိုင်စေခဲ့သော ပထမဆုံးအမျိုးသမီး ဖြစ်လာခဲ့ပြီး အမျိုးသားပြိုင်ပွဲတွင် ဒန်နီယယ် ဝန်ဂျီးရူး (Daniel Wanjiru) သည် ၂:၀၅:၄၈ စံချိန်ဖြင့် ပထမရရှိခဲ့သည်။

## ရလဒ်များ 
ရလဒ်များကို အောက်တွင် ဖော်ပြထားသည်။
### လက်ရွေးစင်ပြိုင်ပွဲ 
|

|}

### ဘီးတပ်ကုလားထိုင်ဖြင့် ပြိုင်ပွဲ 
|

|}

## ကိုးကား
ဂုဏ်မလိုကဂုဏ်ပို

**ဂုဏ်မလိုကဂုဏ်ပို** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
မုံရွာမြို့ ဇောင်ချမ်းပင်တိုက်ဆရာတော်အား ဂိုဏ်းချုပ်ဘွဲ့အပ်နှင်းသောအခါ ငြင်းပယ်သောကြောင့် သာသနာပိုင်အမိန့်တော်နှင့် တဖန်ပြန်အပ်ရသည်ကို  ချီးကျူးဖွဲ့ဆိုထားသော သံချိုကဗျာ ဖြစ်သည်။

## ဂုဏ်မလိုကဂုဏ်ပို

နန်းတော်ကို ကွမ်းဆော်၍ဆက်စဉ်က၊ ပန်းခက်တင်၊ ပင်ဇောင်ချမ်းသို့၊ တင်ကမ်းချေ၊ ရေတမှုတ်ကဲ့ပြင်၊ တဆုပ်စာသုဒ္ဓါမွှေးဟု၊ လုပ်ကျွေးကာပူဇော်ဖူးနေကျ၊ ကျေးဇူကို သိုမမြှုပ်သင့်ဘု၊ ထိုရုက္ခေဒေဝတံက၊ ပြေပုဂံမှာငွေနဝဒဏ် ဆောင်းရလိမ့်၊ ပြန်ပြောင်းကာ နှုတ်ချိုဖွင့်သတဲ့၊ ကျောင်းဖြူမင်းရာဇဝင်။

အဘိဓမ္မာနှင့်၊ ဝိနယာ သုတ္တန်ကျမ်းတို့၊ နှုတ်စွမ်းငုံ ကုန်အောင်သင်ခဲ့၊ ဇောင်ချမ်းပင်သမိုက်တဲ့၊ ဒုရင် စိုက်ကာဝိဟာရနှင့်၊ သီလသိက္ခာပုဒ်ကယ်တို့ မြူမတင်အောင် ဖြူစင်တဲ့အလုပ်တွေမို့၊ ပင်ရုက္ခေဒေငတာက၊ စေတနာအတုံနှင့်၊ နာဂရာ ရွှေဘုံ မြေ ကုန်ဆုံးစေရော့၊ ထေရ်ဘုန်းခင် ဝင်သာကိတို့၊ တိုင်းအထွာ၊ ဂိုဏ်းဂဏာရှိသမျှ၊ နှိုင်းညှိသော့သွင်။

ဘာဝနေ၊ စာပေကမ္မဋ္ဌာန်းနှင့်၊ ရွှေဇောင်ချမ်းပင် ဥစာရှိတဲ့၊ ကုဋိကာဝိဟာရက၊ စာချသင်ရှင်ရဟန်းတို့၊ ရွှင်လန်းစွာတေဇာဂုဏ်ကြောင့်၊ ရတနာပုံမြို့ရွှေမန်း၏၊ ရဟန်းဘုရင် သင်္ဃာရာဇ်ကယ်က၊ ခွန်းလှစ်ဖော်မိန့်တော်ထုတ်လို့၊ ဂိုဏ်းတော်ချုပ်အရာတင်၊ တကမ္ဘာတွင်လိမ့် ခေတ်မညှိုး။

အရွက်စိပ်ကယ်နှင့်၊ မျက်ရိပ်မှောင်မြရောင်လျှမ်းသည့်၊ ဇောင်ချမ်းအပင်ပေါ်က၊ မောင်ကွမ်းဆော်ကို၊ နန်းတော်ဝထိ၊ လမ်းပြသူဒကာနတ်ကဲ့သို့၊ ဆရာမြတ်မှာဓာတ်သမ္ဘာအရင်းကြောင့်၊ တံဆိပ်ပါ အိတ်ပါနှင်းလှာတော့၊ ငါချင်းတွင်ငါမတူတန်ဘူ့၊ ငြင်းဆန်လျှင် မင်းမာန်မျက်မည်ကြောင့်၊ ခံလက်ဝယ်ယူ၍ထားတော့၊ မြတ်သားတော် နောင်ကြည်စိုးနှင့်၊ ညီအကိုစုက္ကတေးသို့၊ လုပ်ကျွေးပြင်ဘောဇဉ်ဆွမ်းနှင့် သင်္ကန်းတော်လှူရန်ချုပ်လို့၊ အတင်းပင် မင်းတင်လုပ်အလုပ်ကဲ့သို့၊ ဂိုဏ်းချုပ်တော် ထုတ်ဖော်သည့်အမိန့်ငယ်က၊ တော်လှိမ့်ကာ မြေရေစောင်းလို့၊ ဘွေကောင်းကင်ငတိန်မှာညံလိမ့်၊ ကျောင်းဖြူစံ သဏ္ဌာန်မှီးလောက်တဲ့၊ ဇောင်းချမ်းပင် လမ်းထွင်၍နီးပေတဲ့၊ နန်းကြဉ်ရှောင်၊ ရဟန်းရှင် မထီးကဲ့သို့၊ ကြီးတဲ့တန်ခိုး။

## ခက်ဆစ်
၁။ ဒေဝတံ = ဒေဝတာ (ပါ)၊ နတ်။

၂။ နဝဒဏ် = နဝဒဏ္ဍ (ပါ)၊ ထီးရွက် ကိုးဆင့်ရှိသော ထီးဖြူ။

၃။ အဘိဓမ္မာ = ဘုရားဟော သဘောတရားစာပေ။

၄။ ဝိနယာ = ဝိနည်း၊ ရဟန်းတို့အား ပညတ်သော ဒေသနာ။

၅။ သုတ္တန် = ဘုရားဟောပုံပြင်ဝတ္ထု၊ ကျမ်းဂန်။

၆။ ဒုရင် = အဆောက်အဦး၏ ထိပ်ဖျားတွင် ထင်ရှားစွာပြထားသောအရာ။

၇။ ဘာဝနေ = ဘာဝနာတရား။

၈။ ကုဋီကာ = ကုဋီကာရ (ပါ)၊ လက်သမား။

၉။ သင်္ဃရာဇ် = သံဃရာဇာ၊ ရဟန်းတို့၏ အကြီးအကဲ။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ရှေးရိုးစွဲဝါဒသစ်

**ရှေးရိုးစွဲဝါဒသစ်**မှာ ၁၉၇၀ပြည့်နှစ်များတွင် အမေရိကန်နိုင်ငံရှိ လွတ်လပ်မျှတမှုဝါဒစွဲကိုင်သောသူအချို့က သူတို့၏ဝါဒကို ရှေးရိုးစွဲအမြင်များဖြင့် တည်ဆောက်ရန်ကြိုးစားကြရာမှ နာမည်တွင်လာခဲ့သောဝါဒတခုပင်ဖြစ်သည်။ အမေရိကရှိ ဒီမိုကရက်တစ်ပါတီ၏ နိုင်ငံရေးနှင့်စီးပွားရေးတည်ဆောက်ပုံများသည် လက်ဝဲဆန်ဆန်လွန်းပြီး အလုပ်သမားအခွင့်အရေးများအလွန်အကျွံပေးထားသော လူမှုဖူလှုံရေးခံစားခွင့်များကို အသုံးပြုထားပြီး ပြည်သူလူထုတွင် လူမှုဖူလှုံရေးကိုမှီခိုစေပြီး အလုပ်လုပ်လိုစိတ်ကင်းမဲ့စေသည်ဟု ရှေးရိုးစွဲဝါဒီသစ်များက စွပ်စွဲကြသည်။ လူနည်းစုများ၊လူမျိုးစုအနွယ်များကို အသာပေးရသောစနစ်ကြောင့် လူဖြူများ အမေရိကရှိ အသက်မွေးဝမ်းကျောင်းနယ်ပယ်များအသီးသီးတွင် နေရာမရဖြစ်လာသည်ကိုလည်း အဆိုပါဝါဒီများက မကျေနပ်ကြကာ ယဉ်ကျေးမှုပုံစံပေါင်းစုံကို အသိအမှတ်ပြုအားပေးခြင်း(multiculturalism)ကိုပါ ဖိနှိပ်လာကြပြီး သူတို့၏လွတ်လပ်မျှတမှုဝါဒမှာ သူတို့အချင်းချင်း(ဝါ)လူဖြူများအချင်းချင်းအကြားတွင်သာ သက်ဆိုင်သလိုပြုမူလာကြသည်။ အမေရိကန်၏ ရီပတ်ဘလီကန်ပါတီမှ ရှေးရိုးစွဲဝါဒသစ်အမြင်ကြီးမားသောသူများအများစုပါဝင်သည့် အမေရိကန်၏ ၄၃ယောက်မြောက်သမ္မတဖြစ်လာခဲ့သော ဂျော့ဘုရှ်၏ အစိုးရအဖွဲ့လက်ထက်တွင် ဤဝါဒအသစ်ယုံကြည်သူများ၏ လှေနံဓားထစ်တွက်ချက်မှုများဖြင့် အီရတ်ကို ကျူးကျော်ခဲ့သောကြောင့် အမေရိကန်ပြည်ထောင်စုမှာ မိမိရှုတ်ခဲ့သော အရှုတ်ထုတ်မှ မထွက်နိုင်ပဲဖြစ်နေရသည်။
အဆုံးစွန်လွတ်လပ်မျှတမှုဝါဒ

**အဆုံးစွန်လွတ်လပ်မျှတမှုဝါဒ**မှာ မူလလွတ်လပ်မျှတမှုဝါဒ(classic liberalism)တကျော့ပြန် ပြန်လည်ခေတ်စားလူကြိုက်များရာမှ အဆုံးစွန်လွတ်လပ်မျှတမှုဝါဒဟူ၍ အမည်တွင်လာသော ဝါဒတခုဖြစ်သည်ဟူ၍လည်း ပြောနိုင်သည်။ အဆိုပါဝါဒီများက စီးပွားရေးနှင့်ပတ်သက်၍ အဒမ်စမစ်ပြောကြားခဲ့သလိုပင် အစိုးရ၏ အခန်းကဏ္ဍကို နယ်ပယ်ဟူသမျှတွင် လုံးဝလျှော့ချရေးကို အလေးပေးပြီး စီးပွားရေးအထောက်အကူများ၊ကုန်သွယ်ရေးအခွန်ကောက်မှုများ၊ ပြည်ပမှသွင်းကုန်ကန့်သတ်မှုများမှစ၍ ဗျူရိုကရေစီယန္တရားကြီးတခုလုံးပါဝင်သည့် အစိုးရအဖွဲ့ကြီးတခုလုံးကို ပယ်ဖျက်လို၏။ ထိုအယူအဆတို့မှာ အမေရိကန်ပြည်ထောင်စုတည်ထောင်စအချိန်များက လူလေးစားသည့် အယူအဆဖြစ်သည့်အတွက်ကြောင့် ယခုခေတ်တွင်လည်း လူအများအသိအမှတ်ပြုခံရဆဲဖြစ်ပြီး အဆုံးစွန်လွတ်လပ်မျှတမှုဝါဒစွဲကိုင်သူ တဦးတယောက်မျှ ရွေးကောက်ပွဲများတွင် တင်မြှောက်ခံရခြင်းမရှိသေးသော်လည်း ထိုသူတို့တည်ထောင်ထားသော ဝါရှင်တန်ရှိ ကာတိုအင်စတီကျူ့(Cato Institute) ဟူသော အဖွဲ့အစည်းမှာတော့ အငြင်းအခုံများဖြင့် သက်ဝင်လှုပ်ရှားလျက်ရှိနေဆဲဖြစ်သည်။
သွေဖောက်ပြန် သစ္စာဦးငယ်ကြောင့်

**သွေဖောက်ပြန် သစ္စာဦးငယ်ကြောင့်** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
ကန္နီနယ် အင်းပေါင်းရွာအနီး ဆတ်လူးရွာနေ ဦးခင်သည် သားလေးယောက်ရသောအခါ ဝက်ရဲရွာတွင် ရဟန်းပြု၍ ကျောင်းမှာနေသည်။ နောက်စစ်ကိုင်းတောင်ရိုး ပိတောက်ချောင်သို့ သွားလိုသည်။ သို့သော် မယားဖြစ်သူကိုလည်း သနားနေသည်။ ဤအဖြစ်ကို ရေးဖွဲ့ထားသည်။

## သွေဖောက်ပြန် သစ္စာဦးငယ်ကြောင့်

ရင်းအခြေ အင်းဝရွှေပေါင်းက၊ မြေပြောင်းကာ ရွာဆတ်လူးတွင်မှ၊ နတ်ဖူးစာမယ်မယ်ညွန့်နှင့်၊ မြူးကွန့်တဲ့လူဦးခင်။

မွေးမျှော်မြင် လေးဖော်သားနှင့်၊ ပျော်ပါးစွာ လူတစုတွင်မှ၊ ပူမှုတွေဖက် ခါတွဲရက်မို့၊ ဝက်ရဲပျော်ခင်ဆရာနှင့်၊ နက်နဲ့စွာညတ်ကမ္မဝါကျမ်းတို့ကို၊ ထမ်းလို့သိမ်ဝင်။

ထင်တရေးက၊ ရင်သွေးတွေ အဖြာဖြာငဲ့ကြောင့်၊ ဝေးရာပြေးစွာပုန်းမည်ဟု၊ နှလုံးကမျှော်ဆင်ခြင်၊ မပျော်ရွှင်မပါး။

ညွန့်မယ်ကို၊ စွန့်ပယ်ပစ်ခဲ့၊ နယ်ရှစ်ခွင် ရှောင်သွေခွာသည့်ပြင်၊ ချောင်သေလာ၊ ရွှေဝါပိတောက်တွင်မှ၊ လူမယှဉ် ဓူတင်ဆောက်ပေတော့၊ သွေဖောက်ပြန် သစ္စာဦးငယ်ကြောင့်၊ မြတ်ဆရာ ဆတ်တခါမလူးစေနှင့်၊ ကူးတော့စိတ်ထား။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် ပေးခဲ့ခြင်း မဟုတ်ပါ။ သင့်တော်မည်ထင်သော ခေါင်းစဉ်ကို ပေးထားခြင်း ဖြစ်သည်။

## ကိုးကား
Zapya

Zapya (Kuai Ya/快牙in Chinese) သည် စက်ပစ္စည်းတစ်ခုမှ တစ်ခုသို့ ဖိုင်များမျှဝေသည့် အသုံးချဆော့ဖ်ဝဲတစ်ခုဖြစ်သည်။ ၎င်းသည် အစပိုင်းတွင် တရုတ်ဈေးကွက်တွင် စတင်ခဲ့သည်။ နောက်ပိုင်းတွင် အိမ်နီချင်းနိုင်ငံများဖြစ်သည့် မြန်မာ၊ ပါကစ္စတန်၊ အိန္ဒိယ နိုင်ငံများသို့ ပျံ့နှံသွားသည်။ ၎င်းကို စက်လည်ပတ်မှုစနစ် (OS) များစွာတွင် အသုံးပြုနိုင်သည်။

Wang Xiao Dong, Steve Gu, နှင့် Shanping တို့သည် Zapya ကို ဒီဇိုင်းဆွဲခဲ့ကြသည်။ ၎င်းဆော့ဖ်ဝဲသည် အင်တာနက်လိုင်း ကောင်းမွန်မှု မရှိသော နိုင်ငံများရှိ အသုံးပြုသူများကို အင်တာနက် မပါဘဲ ဖိုင်များကို မျှဝေရန် နှင့် ကူးပြောင်းရန် ထုတ်လုပ်ထားသည်။ အသုံးပြုသူတစ်ယောက်သည် Wi-Fi hotspot ဖန်တီးထားပြီး အခြားအသုံးပြုသူ(စက်များ) က ၎င်းကို ချိတ်ဆက်ကာ အသုံးပြုနိုင်သည်။.

## ကိုးကား
အမျိုးသားစာပေတစ်သက်တာဆု

**အမျိုးသားစာပေ တစ်သက်တာဆု** () သည် မြန်မာနိုင်ငံတွင် နိုင်ငံတော်က ချီးမြှင့်သည့် စာပေ နှင့် ပတ်သတ်သော  အမြင့်ဆုံးဆုဖြစ်သည်။၂ဝဝ၁ ခုနှစ် အတွက်  အမျိုးသားစာပေဆု၊ စာပေဗိမာန်စာမူဆု ချီးမြှင့်ပွဲ တွင်  အမျိုးသားစာပေ တစ်သက်တာဆု အား  ပထမဆုံးအကြိမ် အဖြစ် ထည့်သွင်းပေးအပ်ခဲ့သည်။ပထမဦးဆုံး ဆုရရှိသူမှာ ဆရာကြီးပါရဂူ (ဦးလှကြိုင်) ဖြစ်သည်။

## သမိုင်းကြောင်း 
အမျိုးသားစာပေ တစ်သက်တာဆု ဖြစ်ပေါ်လာပုံမှာ  ထိုင်းနိုင်ငံ၌ နှစ်စဉ်ကျင်းပလေ့ရှိသည့် မြန်မာအပါအဝင် အာဆီယံအဖွဲ့ဝင် နိုင်ငံများမှ စာပေပညာရှင်များအား ပေးအပ်သော *အရှေ့တောင်အာရှ စာပေဆု*   အပြင် ပြန်ကြားရေးဝန်ကြီး ဗိုလ်ချုပ် ကြည်အောင် တို့နှင့် ဆက်နွယ်နေသည်။ဖြစ်စဉ်အကျဉ်း မှာ ၂ဝဝ၂ ခုနှစ်အတွက် အရှေ့တောင်အာရှ စာပေဆု လက်ခံရယူရန် မြန်မာနိုင်ငံ ကိုယ်စား ဆရာကြီးပါရဂူ (ဦးလှကြိုင်) အား ရွေးချယ်ခံခြင်းမှ စသည်။ထိုနှစ်မှာပင် နအဖစစ်အစိုးရ က မြန်မာနိုင်ငံမှ စာပေပညာရှင်များအား နှစ်စဉ်ဆုလက်ခံခွင့်ပေးနေခြင်းအစား မူပြောင်းပြီး  ငြင်းပယ်ခဲ့သည်။ ပြန်ကြားရေးဝန်ကြီး ဖြစ်သူ ဗိုလ်ချုပ် ကြည်အောင် က အရှေ့တောင်အာရှ စာပေဆု အား ဆရာပါရဂူ သွားရောက်မယူဖြစ်ခဲ့မှုအပေါ် စိတ်မကောင်းဖြစ်ပြီး အလားတူ စာပေဆုမျိုး မြန်မာနိုင်ငံတွင် တီထွင်၍ပေးရန် ဆွေးနွေးကြရင်း စာပေပညာရှင်အချို့ နှင့် ဆွေးနွေးခဲ့ကြသည်။အမျိုးသားစာပေဆု စိစစ်ရွေးချယ်ရေးကော်မတီ အဖွဲ့ဝင် အချို့ဖြစ်သော ဆရာဦးသော်ကောင်း (စည်သူဒေါက်တာသော်ကောင်း)၊ ဆရာကြီး ဒေါက်တာကျော်စိန် (ပညာရေးဝန်ကြီးဟောင်း)၊ ဦးတင်ခ (တက္ကသိုလ်တင်ခ) ၊ဆရာမောင်ဆုရှင် အပါအဝင် ပညာရှင်များက အမျိုးသား စာပေတစ်သက်တာဆု ဆိုသည့် အမည်အား ပေးအပ်ရန် ရွေးချယ် ဆုံးဖြတ်ခဲ့ကြသည်။ဆုအား အတည်ပြုခါနီးချိန် ၂ဝဝ၂ ခုနှစ် စက်တင်ဘာ ၁၃ ရက်တွင် ပြန်ကြားရေးဝန်ကြီး အပြောင်းအလဲ ဖြစ်ပေါ်လာသည်။ ပြန်ကြားရေး ဝန်ကြီးအသစ် ဗိုလ်မှူးချုပ် ကျော်ဆန်း က အမျိုးသား စာပေဆုကိစ္စနှင့် အသစ်ထွင်ထားသော အမျိုးသား စာပေ တစ်သက်တာဆု အားလက်ခံဆောင်ရွက်ပေးခဲ့သည်။၂ဝဝ၂ ခုနှစ်၊ ဒီဇင်ဘာလ ၆ ရက် တွင် ရန်ကုန်မြို့ ၌ ကျင်းပသည့် ၂ဝဝ၁ ခုနှစ် အတွက် စာပေဆုများတွင်  အမျိုးသားစာပေ တစ်သက်တာဆု အား ပထမဆုံးအကြိမ် အဖြစ် ထည့်သွင်းပေးအပ်ခဲ့သည်။

## ဆုရွေးချယ်မှုပုံစံ 
စတင်ပေးအပ်စဉ် က တစ်ဦးတည်းဖြစ်ခဲ့သော်လည်း နောင်နှစ်များတွင် နှစ်ဦး၊ သုံးဦး အထိ ရွေးခဲ့သည့် နှစ်များလည်း ရှိသည်။ ၂ဝဝ၂ ခုနှစ် အတွက် မှစ၍  အမျိုးသားစာပေဆု စိစစ်ရွေးချယ်ရေး ကော်မတီဝင်များက မိမိတို့ နှစ်သက်ရာ အမည်စာရင်း (သုံးဦးကို)ရွေး၍ တင်နိုင်ပြီး ရရှိသည့် ဆန္ဒမဲပေါ် မူတည်၍ ရွေးခဲ့ကြသည်။ နောင်အခါ အတွင်းရေးမှူးအဖွဲ့က သက်ရှိထင်ရှား ရှိနေသည့် စာရေးဆရာများ၊ စာပေပညာရှင်များ စာရင်းပြုစု၍ လျှို့ဝှက်ဆန္ဒမဲများပေးကာ ရွေးချယ်ခဲ့ကြသည်။၂ဝ၁၇ ခုနှစ်မှစ၍ စာရေးဆရာ တစ်ဦးနှင့် ပညာရှင်တစ်ဦးစီ ရွေးချယ်ချီးမြှင့်ခဲ့သည်။ 

## သတ်မှတ်ချက်များ 
* ဘဝတစ်သက်တာပတ်လုံး စာပေတွင် မြှုပ်နှံခဲ့ခြင်း 
* ကိုယ်ကျိုးစီးပွား အလေးမထားဘဲ စာပေနှင့် မွေ့လျော်ခဲ့သူဖြစ်ခြင်း
* စာပေနှင့်သာ အသက်မွေးဝမ်းကျောင်းပြုခဲ့သူဖြစ်ခြင်း
* နိုင်ငံ နှင့် လူမျိုးတို့၏ အကျိုးစီးပွားအား စာပေစွမ်းပကားဖြင့် တစိုက်မတ်မတ် သယ်ပိုးထမ်းရွက်ခဲ့သူဖြစ်ခြင်း။

## ဆုရရှိခဲ့ကြသူများ 
## အခြားကြည့်ရန်
* အမျိုးသား စာပေဆု
* အမျိုးသားစာပေဆုရစာအုပ်စာရင်း
* စာပေဗိမာန်ဆု
* စာပေဗိမာန်စာမူဆု
## ကိုးကား
နှမ်းစစ်ဆီကောင်း

**နှမ်းစစ်ဆီကောင်း** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
## နှမ်းစစ်ဆီကောင်း

ဝါးကြခတ်တွင်မှ၊ များမြတ်စွာ စန္တေယျံတို့၊ ထိန်ဝေလျှံရွှေညာဏ်ပွင့်တော့၊ မာရ်မင့်ရန်ငါးဖြာရှိသတဲ့၊ ယတ္တိညာဏ်ရဠီရှာလို့၊ ဤရွာကို ကလီကမာ စပ်ရတော့၊ ဝါရွှေခတ်စည်တဲ့ရွာ။

ပတ်ကုံးနယ်လူခိုဝင်တဲ့၊ မြတ်ဘုန်းခင်ထေရ်ဆရာတို့၊ သည်ဒကာရွာရွှေ့မောင်က၊ စံကျောင်းတော်ဝိဟာဦးသို့၊ ပန်ဖူးမြော်နှစ်စဉ်ဆိုက်လို့၊ ဦးခိုက်ရလှာ။

မြေပဲပါတွဲကာထည့်တဲ့ပြင်၊ ဝါစိဆီတတန်နှင့်၊ အပလီညာဏ်ဆီဗန္ဓတ်တွေတို့၊ နံစပ်ခါပါးစပ်မှာခါးတဲ့ပြင်၊ လျှာဖျားတွင်ငုံမိအုံးနရုံနှင့်၊ နှလုံးကအလွန်နာ၊ ရွံစရာပွေတောင်း။

အနောက်ရည်၊ မကြည်လင်တဲ့၊ ခြောက်ပြည်ဝင်ဆုံကလေးကို၊ ရေနွေးတွေ၊ အပုံနှောနိုင်တဲ့၊ ဥရဏှောဒကာရည်ကြောင့်၊ အခါလည်တာရှည်သု့:သူတို့၊ စည်ပုံးကို ဖောက်ကာစမ်းလိုက်ရင်၊ အောက်ချမ်းတွင်ရေနယ်ပါလိမ့်၊ ဝယ်စရာဖယ်ကာမငြင်းလိုက်ပါနှင့်၊ တတင်းဝင်ဆုံတွင်ပွတ်လို့၊ ဖုံလွတ်စွာရေမှာကျင်းတဲ့ပြင်၊ ဖျာခင်းကာတဖန်လှန်းရ၊ ညာဏ်ဆန်းကာ ပွေလီဘိရင်ဖြင့်၊ ဝီစိတိုင်ကျွန်တော်ဆင်းပါ့၊ ခံတွင်းမှာ အလွန်မြက်သည့်၊ ဂျင်းကြက်သွန်မပါလှာတဲ့၊ လဖက်ဝါ ရွက်ညှာ ဇရမ်းတွင်မှ၊ အပေါ်မှာ ဖျော်ကာဆမ်းလို့၊ အကြော်မပါ ပနော်လို့ စမ်းပါတော့၊ နှမ်းစစ် ဆီကောင်း။

## ခက်ဆစ်
၁။ စိန္တေယျ = အစိန္တေယျ (ပါ)၊ မနှိုင်းယှဉ်အပ်သောဘုရား။

၂။ ယုတ္တိညာဏ် = အထောက်အထားညာဏ်။

၃။ ရုဠီ = တင်စားသည်။

၄။ ကလီကမာ = ကြံဖန်၍ (ဘန်း)။

၅။ ဆီဗန္ဓတ် = ဗန္ဓတ် (ပါ)၊ ဖွဲ့နှောင်၍ ထားအပ်သော။

၆။ ဥဏှောဒကာ = ရေနွေး။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
မကြီးခေါ်ဆိုအလှပျို

**မကြီးခေါ်ဆိုအလှပျို** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
## မကြီးခေါ်ဆိုအလှပျို

တိုးတသက်တွင်မှ၊ မိုးတက်ခံမယ်ရွှေပွင့်တို့၊ ငွေနှင့်ရွှေ ဥစ္စာများသူမို့၊ ရုပ်ပွားတော်မာရဇိန်နှင့် ကလျာဏီသိမ် ပြည်ပခိုးတွင်မှ၊ တည်ပျိုးထောင် ဓမ္မစေတီကဲ့သို့၊ မဟေသီ လွှမ်းကာသတဲ့၊ ဂန္ဓတိုက်ကုဋီတော်။

တဆယ်ကျော်၊ အရွယ်ဆံတောက်ပေမို့၊ လက်ကောက်တွေရွှေပုတီးနှင့်၊ မကြီးသူချစ်မြေးငဲ့၊ ပစ္စေးရွှေငွေနှင့်၊ အထွေထွေလယ်ယာများငဲ့ပြင်၊ လှည်းနွားပါ၊ ချမ်မလှပ်ဘု၊ ဈေးနာကုန်ပေးကာအပ်သောကြောင့်၊ လေးရပ်ထိကျော်။

အမျိုးစုံပိုးလုံကွင်းနှင့်၊ ထုံနှင်းဆီအင်္ကျီပိတ်တွင်၊ ရွှေလိပ်ပြာ ချိတ်ကာကွပ်လို့၊ လက်ဝတ်ရွှေစိန်အလျှံနှင့်၊ စိန်နပန်စိန်ဆံထိုးငဲ့ပြင်၊ စိန်ကြိုးသွယ်စိန်လယ်ကပ်ကယ်နှင့်၊ စိန်ဆံပတ်တွင် စိန်တင်ဘီးမို့၊ စိန်မကြီးငယ်လို့၊ ခေါ်သူခေါ်၊ ပေါ်သူပေါ်မလာ့ မရှက်သီး။

ဘုရားပွဲတွင်မှ၊ နွားလှည်းစုံခြွေအရေနှင့်၊ အားခဲပေဘွားအေကြီးက၊ (သမီးပါ) မယ်ချစ်မြေးနှင့်၊ ရုပ်သေးကို ရှုလှာကြလို့၊ အချိုးကဗျာအဖိုးဆရာလှငဲ့ကို၊ လာဘလက်ဆောင်ထိုးပေလိမ့်၊ အဖိုးဖေစံ၏၊ အမွေခံစေတနံ မနုန့်သူမို့၊ သနားစရာ၊ အသားနသာမှုန့်လိုနှင့်၊ အများကညာ အပါးကလာရင်ငုံ့ကြရ၊ အားလုံးမကြီး။

## ခက်ဆစ်
၁။ မာရဇိန် = မာရဇိန (ဝါ) မာရ်ငါးပါးကို အောင်သည့်ဘုရား။

၂။ ပြည်ပခိုး = ပဲခိုးမြို့။

၃။ မဟေသီ = မြတ်ဘုရား။

၄။ မရှက်သီး = မရှက်လျှင်။

၅။ စေတနံ = စေတနာတရား။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် ပေးခဲ့ခြင်း မဟုတ်ပါ။ သင့်တော်မည်ထင်သော ခေါင်းစဉ်ကို ပေးထားခြင်း ဖြစ်သည်။

## ကိုးကား
ပန်းခတောက်သွေး

**ပန်းခတောက်သွေး** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
## ပန်းခတောက်သွေး

သောင်းကဋေ၊ ပြောင်းတွေနှမ်းနှင့်၊ ပြေမြန်မာ နယ်တကြောမှာဖြင့်၊ စပါးဆန်၊ စားရန်ပေါပေလိမ့်၊ သောရီနှစ်သုညမှာ။

ရွှေထောင်မှာ၊ ရေအောင်လောက်ပေပေါ့၊ ရေသောက်ရန်၊ ကန်မပြေ့သည်ဟု၊ ကြံ၍သာစိတ်ပင်ပန်းကြ၊ လစန်းငွေယုန်သဟဒါ၏၊ ပုဏ္ဏမာ လေးရက်စွန်းတော့၊ ထက်ဝန်းကျင်လို မတရအောင်၊ သွန်းချလို့ရွာ။

တသွန်သွန် ယမွန်ချောင်းက၊ မြွန်မြောင်းတွေ၊ ဝေကာလျှံသည့်ပြင်၊ ဘောင်းလန်အောင်၊ ချောင်းနန်ကူးက၊ ဆောင်းဦးဝင် တန်ဆောင်မုန်းတွင်မှ၊ အုံးအုံးကျ ရေတွေလာ၊ နွေခါဘို့စိတ်အေး။

ရစ်ခွေကာ မြစ်ရေလိမ့်သည့်နှယ်၊ သစ်ဆိမ့်ကန်တောင်ကန်နှင့်၊ ရွှေဓားကန် မကျန်ပြီဘု၊ ကန်စေတီလျှံ အီမောက်ကရော့၊ ကန်ပေါက်ပါ ကန်မကြီးနှင့်၊ ကန်ကြီးဝယ် ပင်လယ်မြစ်ကဲ့သို့၊ ဆယ်နှစ်စာ မကုန်အုံးပေဘု၊ ကန်ကုန်းသာဘွေ နဝဒတ်ကယ်နှင့်၊ ငွေဆဒ္ဒန် အိုင်ဆိုလောက်ပါပေါ့၊ စခန်းမကွာ လမ်းတထွာ အထောက်တွင်မှ၊ ချမ်းသာစရာ၊ ရဟန်းဆရာတို့ သောက်ရန်ဘို့၊ ပန်းခတောက်သွေး။

## ခက်ဆစ်
၁။ ပြေမြန်မာ = မြန်မာပြည် (ကာရန်ငဲ့၍ ဆိုခြင်း)။

၂။ ယုန်သဟဒါ = ယုန်သော်ဒါဖြစ်မည်ထင်၏ (မူကွဲမရ)။

၃။ ပုဏ္ဏမာ = လပြည့်။

၄။ နဝဒတ် = အနဝဒတ်ရေအိုင်။

၅။ ငွေဆဒ္ဒန် = ဆင်ဖြူတော်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
သိမ်သမုတ်ပွဲ ခြိမ့်ခြိမ့်သဲ

**သိမ်သမုတ်ပွဲ ခြိမ့်ခြိမ့်သဲ** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
## သိမ်သမုတ်ပွဲ ခြိမ့်ခြိမ့်သဲ

အစိန္တေ ဘဂဝါသို့၊ ဗိမ္ပိဿာ ကြည်ညိုတဲ့၊ ရာဇဂြိုဟ် ပြည်ခွင်မြတ်တွင်မှ၊ ရှင်ကသ်ကယ်သပါနှင့်၊ မြတ်မဟာ၊ သာရိပုံတို့ ရဟတ္တာအစုံ၊ နှုတ်ခမ်းလျှာနှုတ်ကယ်နှင့်၊ သမုတ်သည်တူတညာပ၊ ယူဇနာသုံးပြန်အမှတ်ထိ၊ ဆုံးဖြတ်တဲ့သိမ်သိမံ။

နှုတ်တက်ဆောင်ထေရာတို့၊ ရှေကြာလျှင်၊ ဒေသနာ ပျက်မည်ကြောင့်၊ ပေရွက်တွင် မငကညစ်ကယ်နှင့်၊ တင်ရစ်စေသွင်းကာ သွတ်ပေတဲ့၊ မင်းဝဋာဂါမဏိက၊ ဇာတိကို ကြဉ်ခွာတဲ့၊ အရိယာ အရှင်မြတ်တွေတို့၊ ရွတ်ဖတ်သံကမ္မဝါပီတဲ့ ကလျာဏီ၊ ဌာဝယီသိမ်က၊ ဝါနိထိန်၊ ဇာလီ အရှိန်ထွန်းသည်ဟု၊ ဟိုကျွန်းခွင် သီဟဠငယ်က၊ ညွှန်းပြခဲ့ပြန်။

ရဟန်းတွေ၊ နန်းပြေပခိုးက၊ ရေရိုးဒီငံနှင့်၊ သီဟ ဠံတပြည်ဝေးမှာမို့၊ ထေရ်လေးဆယ်၊ ရွေးချယ်စိတ်သို့၊ နှစ်ကျိပ်တိုင် ခင်ရဟန်းတို့၊ သင်္ကန်းဝါ အဖြူပိတ်ကယ်နှင့်၊ လူသိက္ခာတထပ်လဲ့စေ၍၊ မြတ်ပွဲဝင် ပဉ္စင်းခံရ၊ သီဟိုဠ်ပြန်၊ ဤလူမျိုးပေပ၊ ပခိုးမှာသိမ်သမုတ်တော့၊ ကလျာဏီ၊ မဟာပထဝီလှုပ်သတဲ့၊ သုံးနယ်ချုပ်ရာမညံ၊ ထာဝရံ ရှိရင်း။

ပခိုးပမာဆိုခဲ့ပေါ့၊ ရာဇဂြိုဟ်သီဟိုဠ် အဆက်ကဲ့သို့၊ ကိုတက်စံ၊ သက်ပန်တင့်သူနှင့်၊ မယ်ပွင့်ရွှေနီဖလံတို့၊ ဓိတရံ နေတ္တံ မြေးနှင့်၊ ကံပေးရွယ်။

ဌေးကြွယ်ဝပါဘိ၊ အလှနတ်သမီးကဲ့သို့၊ မကြီးလိမ္မာသူနှင့်၊ သိမ်ရတနာ အလှူ၊ ပဋိညာဓံကြ၊ စာဂရန် မိန့်တော်ကြီးနှင့်၊ နယ်ဆီးကာ ကျောက်တိုင်ကန့်လို့၊ သီးသန့်ပင်သိမ်သမုတ်တော့၊ ထေရ်ပုဂ္ဂိုဟ်သာကီယ တွေတို့၊ ပီသစွာ ကမ္မဝါဖတ်ပေကြ၊ ရဟန္တာလို၊ ကျမ်းစာတတ်တွေနှင့်၊ နာဂတ်နောင်၊ စည်ပင်အုံးပေလိမ့်၊ ဗဒ္ဓါသိမ်၊ ကပ်ကမ္ဘာအဆုံးတိုင်ပ၊ ညတ်ကမ္မဝါမတိမ်၊ မြတ်ဆရာတို့  သုံးရန်ဘို့၊ ကုန်းသာတိုက်တွင်း။

## ခက်ဆစ်
၁။ အစိန္တေ = မနှိုင်းယှဉ်အပ်သောဘုရား။

၂။ ဘဂဝါ = ဘုန်းတော်ခြောက်ပါးနှင့် ပြည့်စုံသောဘုရား။

၃။ ဗိမ္ပသာ = ဗိမ္မသာရမင်းကြီး။

၄။ ရှင်ကသိသပါ = မဟာကဿပထေရ်။

၅။ သာရိပုံ = သာရီပုဏ္ဏေးမ၏သား ရှင်သာရိပုတ္တရာ။

၆။ သိမံ = သိမ်။

၇။ ဌာဝယီ = ဌာယီ (ပါ)၊ တည်သည်၊ တည်လေ့ရှိသော။

၈။ ဇာလီ = ကွန်ရွက်။

၉။ သီဟိုဠ် = သီဟိုဠ်ကျွန်း။

၁၀။ ရာမည = ရမညတိုင်း။

၁၁။ ထာဝရံ = ထာဝရ၊ အမြဲတည်ခြင်း။

၁၂။ ဓိတရံ = ဓိတရ၊ သမီး။

၁၃။ နေတ္တံ = နေတ္တ (ပါ)၊ မျက်စိ (မျက်စိနှင့်တူသော မြေး)။

၁၄။ ပဋိညာ = ဝန်ခံမှုပြုသည်။

၁၅။ စာဂရန် = အမိန့်စာ။

၁၆။ ဗဒ္ဓါသိမ် = မြဲမြံစွာတည်သောသိမ်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် ပေးခဲ့ခြင်း မဟုတ်ပါ။ သင့်တော်မည်ထင်သော ခေါင်းစဉ်ကို ပေးထားခြင်း ဖြစ်သည်။

## ကိုးကား
ရှရွတ်ခန်း

***ရှရွတ်ခန်း*** ( ၊ ၁၉၆၅ ခုနှစ်၊ နိုဝင်ဘာလ ၂ ရက်နေ့တွင် **Shahrukh Khan** အဖြစ် မွေးဖွား၊ မြန်မာလို *ရှရွတ်ခန်*၊ *ရှာရွတ်ခန်း* စသည်ဖြင့် အမျိုးမျိုး စာလုံးပေါင်းကြ) သည် ကမ္ဘာကျော် အမျိုးသားရုပ်ရှင်သရုပ်ဆောင်တစ်ဦး ဖြစ်သည်။ သူ့ကို **SRK** ဟူ၍လည်း သိကြပြီး၊ အိန္ဒိယလူမျိုး ရုပ်ရှင်သရုပ်ဆောင်၊ ရုပ်ရှင်ထုတ်လုပ်သူနှင့် ရုပ်မြင်သံကြားတွင်နာမည်ကျော်သူ တစ်ဦး ဖြစ်သည်။ မီဒီယာများက ရှရွတ်ခန်း ကို "ဘောလီးဝုဒ်၏ အရှင်သခင်"၊ "ဘောလီးဝုဒ်၏ ဘုရင်" နှင့် "ဘုရင်ကြီး ခန်း" စသည်ဖြင့် သုံးနှုန်းဖော်ပြကြသည်။ ရှရွတ်ခန်းသည်  ဘောလီးဝုဒ် ရုပ်ရှင်ဇာတ်ကားပေါင်း ၈၀ ကားအထက်တွင် ပါဝင်သရုပ်ဆောင်ခဲ့ပြီး၊ ဖလင်ဖဲရ်ဆု (Filmfare Awards) ၁၄ ဆု အပါအဝင် ချီးကျူးဂုဏ်ပြုမှုများ၊ ဆုပေါင်း အမြောက်အမြားကို လက်ခံရရှိခဲ့သည်။  ရှရွတ်ခန်းသည် ထူးချွန်ဆုပေါင်း ၂၇၀ ကျော် ရရှိထားသူလည်း ဖြစ်သည်။ ရှရွတ်ခန်းသည် ကမ္ဘာအနှံ့တွင် နေထိုင်ကြသော အိန္ဒိယလူမျိုးများနှင့် အာရှတစ်ဝန်းမှ ပရိသတ်များ၏ အရေးပါသော အားပေးမှုများကို ရရှိခဲ့သူလည်း ဖြစ်သည်။ သူ၏ ပိုင်နိုင်ကောင်းမွန်လှသော သရုပ်ဆောင်ချက်များ၊ အားပေးကြသော ပရိသတ်များစွာနှင့် ရရှိသောဝင်ငွေ စသည့်အချက်တို့ကြောင့် ကမ္ဘာပေါ်တွင် အအောင်မြင်ဆုံးသော ရုပ်ရှင်အနုပညာကြယ်ပွင့်များထဲတွင် တစ်ဦး အပါအဝင် ဖြစ်လေသည်။

ရုပ်ရှင်ကားများ

Josh 2000

## ကိုးကား
ဦးကိတ္တိဘုန်း

**ဦးကိတ္တိဘုန်း** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
## ဦးကိတ္တိဘုန်း

မြင့်သီခေါင်၊ ရီမှောင်ဝေတဲ့၊ ခေါင်မဟေ၊ တောင်သေလံနှင့် အောင်မြေပရမံ၊ ရွှေရန်ကင်း၏၊ ခြေရင်းမှာ၊ ရွာအမော်က၊ ပဉ္ဇင်းတော်ကုသိုလ်ရှိပေတဲ့၊ ဦးတိတ္တိမြတ်အရှင်။

ခြောက်ဆယ်ကျော်၊ မယ်တော်မြင်မှ ဖွားသန့်စင်ငယ်အခါက၊ ဘယ်မကွာမြိုက်ရည်ကျွေးလို့၊ ပို်က်ထွေးခြုံဧယာဉ့်ကျူးတဲ့၊ ကျေးဇူးဟုန်၊ ဂုဏ်ဗလဝတို့၊ ဆပ်ပိုင်အောင်၊ တတ်နို်င်သမျှနှင့်၊ သည်ဘဝတွင်လူမလုပ်ပြီဟု၊ ဒုကုဋ်တင်ဆင်သင်္ကန်းငယ်နှင့်၊ မြတ်ကမ္မဝါ၊ ညတ်စာကျမ်းကိုဖြင့်၊ ထမ်းမိသိမ်ဝင်။

ဒါယကာ၊ မာတာမိနှင့်၊ ဇာတိကို၊ ကြဉ်ခွာလို့၊ ပညာရှာသင်လှာပြန်တော့၊ ခင်မကန်တိုက်တော်ကြီးတွင်မှ၊ ပျော်မှီးဝင်၊ အိပ်စဉ်ရပ်တဲ့၊ ပိဏ္ဍဘတ်တံ ဆွမ်းခံဆဲနှင့်၊ မယ်ပွဲမှီဖူးစာဖက်တဲ့၊ ဦးနက်ကယ်စေတနာသန်လို့၊ နိစ္စတံ၊ ဖိတ်မံလို့ပင့်ပေကြမယ်မြှင့်ပြင်၊ အဖေတွေ့ပြီဟု၊ အောက်မေ့လို့အထူးပင်၊ နှစ်ဦးထင်ကြတဲ့စိတ်နှလုံး၊ လူတကာ ပူဇာစနှင့်၊ လာဘဆုလာဘ်ထိုးကြ၊ အချိုးဆို ပညာရေးငယ်ကြောင့်၊ အဖိုးအေအမေကြီးနှင့်၊ ဝရီးလိုစိတ်ထင်ရှိရှာသတဲ့၊ ဦးကိတ္တရှင်ပဉ္စင်း ရဟန်းနှင့် မကျွမ်းကျင်၊ မမြင်ဝေးကြ၊ ရင်သွေးလိုမြေးလိုဘဲပ၊ မယ်ပွဲမှီဒကာမတွင်မှ၊ မောင်းထောင်က၊ ရောက်ခဲ့ရင်၊ ကျောင်းဆောက်ချင် လျှောက်တင်လို့ ဖိတ်ရတော့၊ အထူးပင် ဖူးချင်စိတ်ကယ်နှင့်၊ ဦးကိတ္တိဘုန်း။

## ခက်ဆစ်
၁။ ခေါင်မဟေ = ကြီးမြတ်သော။

၂။ တောင်သေလံ = တောင်သေလာ။ (ကာရန်ငဲ့၍ ဆိုသည်)။

၃။ ပရမံ = များလှသောဂုဏ်။

၄။ ဂုဏ်ဗလဝ = များလှသောဂုဏ်။

၅။ ပိဏ္ဍိဘတ်တံ = အိမ်စဉ်ရပ်၍ ခံရသောဆွမ်း။

၆။ နိစ္စတံ = အမြဲလုပ်ကျွေးသောဆွမ်း။

၇။ အဉ္ဇလီ = အရိုအသေပြုခြင်း။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် ပေးခဲ့ခြင်း မဟုတ်ပါ။ သင့်တော်မည်ထင်သော ခေါင်းစဉ်ကို ပေးထားခြင်း ဖြစ်သည်။

## ကိုးကား
ကျောင်းအပ်တဲ့ပွဲ

**ကျောင်းအပ်တဲ့ပွဲ** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
## ကျောင်းအပ်တဲ့ပွဲ

ထောင်သေလာ အောင်ရွှေမောင်းတွင်မှ၊ ဖေကောင်း မယ်တော်တို့၊ တသောင်းကျော်အကဲတန်ထားလောက်ကဲ့၊ လှည်းနွား လယ်ယာမြေနှင့်၊ စပါးတွေ များပေစွမို့၊ အားအခြေက လွန်ပြည့်စုံ။

ကိုဖိုးအို ပုတ္တံသားနှင့်၊ နှံထားကာဂဟေဆုံကြ၊ မယ်ဖွားအုံဓမ္မတာမို့၊ မရဏာသွေရှောင်တိမ်းခဲ့ရင်၊ မောင်သိန်းကို မငိုစည်ရအောင်၊ အချိုရည် လဘို့ပျားကဲ့သို့၊ နို့ငှားကာ သနားရှာတဲ့အရေးနှင့်၊ ရတနာမြေးကို၊ လွန်ခင်မင်သောကြောင့်၊ ဇာဧယာဉ် လေးပင်ပုခက်ကယ်နှင့်၊ ထွေးရှက်လို့ခြုံ။

တဆယ်ကျော် အရွယ်စွန်းပြီမို့၊ သင်္ကန်းဝါဆင်ရှာပေမဲ့၊ ရှင်သာမဏေကိုရင်အကြောင်းတွင်မှ၊ ဖေကောင်းသူ့အဖိုးက၊ ထောင်ကိုးရာပြူလို့စွန်းပေလိမ့်၊ လှူဒါန်းရန်၊ ရဟန်းတာပသံနှင့်၊ အပ်သမျှ၊ မဏ္ဍပ်နှင့်အပြည့်ပုံ၊ ကြည့်မကုန်နိုင်ဘဲ။

စုတိကာခန္ဓာကြွေလို့၊ သူ့အမေ လူ့ပြေကသွားတော့၊ ရှုစားကာပုံသေမျှော်ရစ်တဲ့၊ ဖွားမယ်တော်အမေကြီးနှင့်၊ အရီးမှာညီအမတို့၊ ချီသကာပုံသေထိန်းရစ်တဲ့၊ မောင်သိန်းသာသနာထမ်းတွင်မှ၊ သင်္ကန်းဝါစိဝရိတ်ကဲ့ပြင်၊ သဒိဿံရည်ရော်လို့၊ နှစ်ကျိပ်ကျော်သံဃာများတို့၊ တပါးလျှင်တဆယ်လောက်ကဲ့၊ စေတနံသုံးတန် ပြတ်သောကြောင့်၊ နှောင်းဟေမာ၊ ပေါင်းနွေဇာတ်တွင်မှ၊ ကောင်းအဖေ၊ သောင်းငွေရတတ်သူက၊ ကျောင်းအပ်တဲ့ပွဲ။

## ခက်ဆစ်
၁။ ပုတ္တံ = ပုတ္တ (ပါ)၊ သား။

၂။ ဂဟေ = ဆက်စပ်သည်။

၃။ ဓမ္မတာ = မလွန်ဆန်နိုင်သောတရား။

၄။ တာပသံ = ရသေ့၊ ရဟန်း။

၅။ စီဝရိတ် = တိစီဝရိတ်သင်္ကန်း။

၆။ သဒိဿံ = ရည်ရွယ်၍ လှူဒါန်းသောအလှူ။

၇။ နှောင်းဟေမာ = ဆောင်းနှောင်းရာသီ (ဆောင်းအကုန်)။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
အဖုံးအနှံမိုးသာဖန်

**အဖုံးအနှံမိုးသာဖန်** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
## အဖုံးအနှံမိုးသာဖန်

ဧသဟသတ် တွင်မှ၊ ဒွေးသတ္တာ ခေါင်မော်တင်လို့၊ ထောင်ပေါ်တွင် နှစ်ရာလွှန်းခဲ့၊ စာညွှန်းပုံဆို၍ လှစ်ရင်ဖြင့်၊ စွန်းထိုနှစ်ခုနစ်ဆယ်။

လနယုန်ဝါဆိုက၊ မရွာလိုသတွာ ငိုမလောက်ပ၊ အခြောက်ပင် ကိုယ်စီထောင်ကြ၊ နောက်ဝါခေါင် တော်သလင်းတော့၊ မျှော်တွင်းကို မိုးရွာလိုက်ပေလို့၊ ပျိုးစိုက်ရတယ်။

သစ်ပင်စုံ ဖြစ်ချင်ရက်ဟာမို့၊ ရှစ်မျက်နှာနယ်တလွှားထိ၊ စပါးတွေမြေသို့ပျိုးလိုက်ရင်၊ ရေအိုးတင်ရင်ခါးစောင်းထိ၊ ကောင်းယုတ်လတ် အသွယ်သွယ်၊ အနယ်နယ်ပတ်ကုံး။

မြက်မြေဇာ၊ ခွေကာညှိုးအောင်မှ၊ ငွေမိုးညိုသူမရွာသောကြောင့်၊ တူရာသီ၊ ပူစွာလောင်ရော့ ဖြူခါအောင်၊ သူငါမွဲရချည့်၊ နွားလှည်းရောင်းသူရောင်းနှင့်၊ နားဋောင်း ပေါင်သူပေါင်လို့၊ အိမ်ထောင်ဖျက်သူဖျက်ပ၊ လယ်ကွက်အပ်သူအပ်လို့၊ အောက်ရပ်သွားသူသွားပေါ့၊ နောက်ဖျားစွန် တန်ဆောင်မုန်းတော့၊ နှလုံးလွန်ပူပန်လှမှ၊ ဖုံးအနှံခွေကာညိုးရာက၊ စပါးဆန်၊ စားရန်တိုးစေဘို့၊ ပတ္တမြားတန်အောင်၊ သိကြားဖန်တဲ့မိုးပေထင့်၊ ဖိုးအထိုက်ဆုံး။

## ခက်ဆစ်
၁။ ဧသဟသ် = တထောင်။

၂။ ဒွေးသတ္တာ = ၂ နှင့် ၇ ဂဏန်း (၁၂၇၀ ဟုဆိုလိုသည်)။

၃။ တူရာသီ = သီတင်းကျွတ်လ။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် ပေးခဲ့ခြင်း မဟုတ်ပါ။ သင့်တော်မည်ထင်သော ခေါင်းစဉ်ကို ပေးထားခြင်း ဖြစ်သည်။

## ကိုးကား
စေတနာကြည်ဖြူ ဦးဘိုးလူ

**စေတနာကြည်ဖြူ ဦးဘိုးလူ** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
## စေတနာကြည်ဖြူ ဦးဘိုးလူ

ကျွန်းနသဖြူကို ကွန်းထူ၍ မတ်ပေတဲ့၊ ယွန်းထပ်ဆောင် ပါသာ၏၊ ပြဿဒ်ဒကာ၊ အရပ်တောသားတို့၊  တတ်အားစွာနှိုးဆော်ညှိပေတဲ့၊ ဘုရားသမာဓိ ဦးဖိုးလူ။

တရားကိုယ်ဗြဟ္မစိုရ်ရရယ်ကြောင့်၊ ဟိုကသွယ်သည်ကနီးတဲ့၊ သ္မီးတွေသားတွေမြေးတို့၊ ကိုယ်သွေးကိုယ်ရင်နှစ်ကဲ့သို့၊ လွန်ချစ်ခင်ပွေ့ချီဖက်လို့၊ ဘယက်ရွှေငွေခြေကျင်းနှင့်၊ ထမင်းရေ ပုံသေကျွေးလို့၊ မွေးပေတဲ့သူ။

ပဋိညာဉ် အိမ်တွင်နေသည့်၊ သိမ်ကြင်ဆွေ၊ စိန်တင်မှတ်ကယ်က၊ ကြေနပ်စွာဝတ္တရားနှင့်၊ ဧည့်များစွာ နားလာရောက်သူတို့၊ စားသောက်ရန် ချက်ပြုတ်ရေးနှင့်၊ လုပ်ကျွေးချက်သဒ္ဓါဖြူ၊ လာသူကဟိုမစည်း။

ပြဿဒ်ဒကာ၊ နတ်ကညာကိုရသင့်ငဲ့၊ မာနဂုဏ်ပိုမဝိုက်ပြီဘု၊ ကိုယ်ကြိုက်ရာကိုယ့်အကြံနှင့်၊ ပိုက်ဆံဆိုထိုက်တန်မှာနားသတဲ့၊ ကံတရားကို ပုံသေရိုးကြတော့၊ ဆွေမျိုးတွေမဆိုင်သူမို့၊ ဖေဖိုးလူသူမအပ်ပေဘု၊ ကြေးရွှေငွေဌေးလေရတတ်သမျှ၊ လေးမှတ်ကဲ့ခြည်း။

## ခက်ဆစ်
၁။ ပဋိညာဉ် = ဝန်ခံကတိပြု၍နေသည်။

၂။ သဒ္ဓါဖြူ = စေတနာသဒ္ဓါတရား ဖြူစင်သည်။

၃။ ဟိုမစည်း = အဟိုမစဲ၊ စည်ကားသည်။

၄။ လေးမှတ်ကဲ့ခြည်း = မမှတ်ကိုသာ အလေးအမြတ်ပြုသည်။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
သတိစကား

**သတိစကား** ကဗျာကို လယ်တီဆရာတော် ရေးသားခဲ့သည်။ 

## သတိစကား

မျက်မြင်လောက ဤဘဝကား
ဒုက္ခစင်းစင်း ချမ်းသာကင်း၏
သေမင်းအစာ နင့်ခန္ဓာကို
တဏှာဘီလူး အမှောင့်ပူး၍
အရူးပြင်ပြင် နင့်ကိုယ်ထင်၏
နင်နှင့်မဆိုင် နင်ပိုင်မဟုတ်
နင့်ရုပ်နင့်နာမ် နင့်သန္တာန်ကို
နင့်ဉာဏ်မစူး မူးမူးမေ့မေ့
အများလေ့ဖြင့် နေ့ရက်အပုံ
လွန်ခဲ့တုံပြီ။

## ကိုးကား
အရွယ်နုရုံ မယ်ဥဒုံ

**အရွယ်နုရုံ မယ်ဥဒုံ** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
## အရွယ်နုရုံ မယ်ဥဒုံ

သမ္ဘာရေ ကြာလေပြောင်ရစ်ကဲ့၊ ရွာရွှေတောင်၊ မြေအောင်မောင်းတွင်မှ၊ မောင်ကောင်းလှိုင်၊ ယိုင်ပျက်စီးသော်ကြောင့်၊ ဆက်ပြီးလျှင်စီမံဘို့၊ သူကြီးကလန် ထိုးကာလျှောက်ကြ၊ ကိုးယောက်နှင့် တဆယ်ကျော်။

များခြွေရွေ၊ သားတွေသမီးတွေနှင့်၊ အိမ်ကြီးရခိုင်ဆောက်လို့၊ ဆိုင်ပေါက်တွင် ဝင်လာမစဲပ၊ ပုဝါဖဲတပုံ၊ ခြည်စုံပိုးငဲ့ပြင်၊ ကုန်မျိုးစုံအတန်တန်နှင့်၊ ဦးဖိုးမှန် အသရေတက်သူမို့၊ ဂေဇက်စာ ထွက်လာရောက်တဲ့အောင်၊ ဝန်ထောက်တော်နယ်ပိုင်နှင့်၊ အရေးပိုင်လေးခရိုင်ချုပ်ကယ်ကြောင့်၊ ပေးထုတ်မိန့်တော်။

မျိုးအဆွေခြံရံတဲ့၊ ဖိုးဖေမှန်တိုက်သူကြီးငဲ့၊ ဇနီးကြင်သူမဲ့သော်ကြောင့်၊ လူဧည့်သည်ဆိုက်ရောက်လာခဲ့ရင်၊ ထိုက်လျောက်စွာ ဆေးရေကွမ်းငယ်နှင့်၊ ပေးကမ်းသူ မမြင်သေးသောကြောင့်၊ ရင်သွေးတွေစူမအောက်ရှာဘု၊ ရွေးကောက်၍ရွာအပေါ်၊ ကညာမော်သမျှအပျိုပေါင်း။

သူ့အရွယ်တူ အမယ်မငယ်က၊ တုပသူမယှဉ်လာနှင့်၊ ရှုစရာ နုအသဝါစိမ်းပေမို့၊ အသပြာ တသိန်းငွေတန်မဲ့အရုပ်ပေ၊ ပင်္ဂုတ္တိုရ် ဟိုလုလင်က၊ သဖန်းပင် လမ်းတွင်ချခဲ့၊ နန်းမစံဒေဝီဖြစ်လေသို့၊ ဤခေတ်တွင် အရာခံသည့်၊ ဦးဖိုးမှန်ဝိဒေဟနှင့်၊ ရှုမကုန်ဥဒုမ္ဗရ ငယ်တို့၊ ဆုံကြကာဂဟေစပ်မီအောင်၊ နှစ်ဦးနှစ်ဖြာ ဖူးစာနတ်ကယ်က၊ ကူးတတ်ချက်ကောင်း။

## ခက်ဆစ်
၁။ သမ္ဘာရေ = ကုသိုလ်ကံ အဆောက်အဦး၊ အရည်အသွေး။

၂။ ကလန် = ရွာကိုအုပ်ချုပ်ရသူ အကြီးအကဲ။

၃။ ဂေဇက်စာ = ရုံးမှထုတ်ဆင့်သောစာ (လိပ်)။

၄။ ပိင်္ဂုတ္ထိုရ် = ပင်္ဂုတ္ထရလုလင်။

၅။ ဝိဒေဟ = ဝိဒေဟရာဇ်မင်း။

၆။ ဥဒုမ္ဗရ = ဥဒုမ္ဗရဒေဝီ (သဖန်းပင်မှ ရသူ)။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် ပေးခဲ့ခြင်း မဟုတ်ပါ။ သင့်တော်မည်ထင်သော ခေါင်းစဉ်ကို ပေးထားခြင်း ဖြစ်သည်။

## ကိုးကား
ဘုန်းနိဋ္ဌိတမ်း

**ဘုန်းနိဋ္ဌိတမ်း** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
## ဘုန်းနိဋ္ဌိတမ်း

ပတောက်ချောင်၊ တောင်ရွှေဝါကဲ့သို့၊ မှောင်ဝေဖြာ၊ အရောင်တွေသန်းပါတဲ့၊ ရွှေဖန်းမြေဗွေမဟီက၊ မဟေသီ စေတီဆင်ကြ၊ ရွှေမြေတင်၊ မွေရှင်ဓာတ်တွေတို့၊ ကိန်းဝပ်ရာ၊ မြတ်စွာဘုရား၏၊ ချပ်ကမ္ဘားမြှောင် တောင်အကွေ့မှ ငါးရာပြေ့၊ ကလလေ့တာ။

ဦးပညာ၊ ရညဝါပျော်သည့်၊ ဆရာတော်ကို၊ ဒကာကောင်းငယ်က၊ ရွာမောင်းမြေ၊ သာရွှေတောင်သို့၊ မလှန်အောင်၊ ကံဆောင်ပင့်ကဲ့၊ ဟံသင့်ဖွယ်ကြံရွယ်ကိုးလို့၊ ကိုဖြိုးကြွယ်၊ မယ်မယ်ဆန်းတို့၊ လွယ်ဝမ်းငင်၊ ရင်နှစ်ဖွားပေတဲ့၊ ချစ်သားချစ်သမီးတွေနှင့်၊ အပါးနီးသူ၊ လူတသင်းတို့က၊ စရင်းရေဆန်တွေပေါင်း၊ တင်းတောင်းချင်၊ ဆယ်ပြန်မောက်လို့၊ သုံးခုလောက်သာ။

မောင်းထောင်ပြန်၊ ကျောင်းကံဖျားသို့၊ ထံပါးမှာခိုကာဝင်တော့၊ ဗုတလင်ဘုန်းတော်ကြီးနှင့်၊ အနီးတွင်အတူဆုံမိ၊ ခရီးကြုံလာတဲ့လဲက၊ ခန္ဓာစဲကြွေ၊ သေတဲ့နွားကြောင့်၊ မသွားနိုင်ငိုရှာနှင့်သတဲ့၊ ထိုညဉ့်တွင်ဝယ်ယူလို့၊ ပင့်သကူ ဟင်းလျာထွက်သမျှ၊ ချင်းကြက်သွန်ဆီငရုပ်ကယ်နှင့်၊ ချက်ပြုတ်ခါ၊ သုဒ္ဓါမွှေးကဲ့သို့၊ လုပ်ကျွေးကာကုသိုလ်ပြုပေတဲ့၊ လေးစတုလူများစွာ၊ သွားလာတဲ့စခန်း။

ဦးစက္ကထေရ်ဟော၏၊ မြွက်ဟရဦ၊ ရွက်ကာကြဉ်းလို့၊ ရွာတွင်းဝယ်ဆောင်သယ်ပိုးပေတဲ့၊ ကိုဖိုးခင် ကိုမူနှင့်၊ ဇောအလိုတူ၊ ပေါကိုခငဲ့ပြင်၊ ကိုခစံခိုင်နှင့်၊ ညာပိုင်သူ ကိုဗန္ဓုတို့၊ ကံကုသိုလ်ဖြစ်စေရအောင်၊ ဝစ္စဝေယျာပြုလို့ စတုဒီသာကျွေးပေငဲ့၊ စာပေးကာအလွှာပါးသောကြောင့်၊ အကြောင်းအရာကို၊ မောင်းရွာက၊ ကြားကြတော့၊ သဒ္ဓါပွားကာ ကုသိုလ်တိုးပေရ၊ ကိုဖြိုးကြွယ်၊ ကိုးကွယ်တဲ့ရဟန်းက၊ ရွှေဖန်းလျစ်လျူရှုလို့၊ တဏ္ဍုလံ၊ မချန်အုံးပြီဘု၊ မယူငင် လှူချင်တဲ့နှလုံးငယ်နှင့်၊ အဖြူစင်ဓူတင်မို့ သုံးပေတဲ့၊ ဘုန်းနိဌိတံ။

## ခက်ဆစ်
၁။ ဘွေမဟီ = အချက်အချာကျသောမြေ။

၂။ မဟေသီ = မြတ်ဘုရား။

၃။ ရညဝါ = တောရဆောက်တည်သည်။

၄။ ပင့်သကူ = ပံ့သုကူ၊ အလိုလိုသေ၍ရသော အသားငါး။

၅။ သုဒ္ဓါ = နတ်သုဒ္ဓါ၊ နတ်တို့၏ အစားအစာ။

၆။ ဝစ္စဝေယျာ = ဝေယျဝစ္စအလုပ်၊ အထွေထွေအမှုကိစ္စ။

၇။ တဏ္ဍုလံ = ဆန်။

၈။ နိဌိတံ = နိဌိတံ (ဝါ) ပြီးဆုံးခြင်း။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား
ဖိုမထိုးဘဲ ငွေမိုးသဲ

**ဖိုမထိုးဘဲ ငွေမိုးသဲ** ကဗျာကို မောင်းထောင်းဦးကျော်လှ ရေးသားခဲ့သည်။  သံချို ကဗျာအမျိုးအစားဖြစ်သည်။

## အကြောင်းအရာ
ကုမ္ပဏီလီမိတက်တစ်ခုသည် မုံရွာခရိုင်၊ သလ္လာဝတီမြစ် အနောက်ဘက် ကျောက်မျက်ရွာမှ မောက်သရက်ရွာအထိ သတ္ထုတွင်း တူးဖော်ရာတွင် ခဲ၊ ကြေး စသည့်သတ္တုများ ရရှိသည်ကို ဖွဲ့ဆိုထားသည့် သံချိုကဗျာ ဖြစ်သည်။

## ဖိုမထိုးဘဲ ငွေမိုးသဲ

ကန်းနီတောင်၊ ဗန်းချီတိုက်တွင်မှ၊ ချော်မိုက်စုံလုံဖို ပထဗျာနှင့်၊ ထိုဖေဇာ နေရာဟောင်းပေထင့်၊ လက်ပတောင်းတောင် မြောက်စောင်သို့ တက်ခဲ့ရင် ကျောက်မျက်တွေဗွေပလ္လင်နှင့်၊ ရွှေမြင်တင်တောင်ညိုစွန်းက၊ ဖိုးဝန်းမြေဂဟေစပ်ထိ၊ ထူးမြတ်လှ တောင်ထက်တောင်။

ကုန်းတတွေ ရေသယံဇာနှင့်၊ အာနန္ဒာလောဟာသည့်လို့၊ ကြာစည့်သရံသံပရွက်နှင့်၊ ဒန်တွက်သည် ထိုတောင်ထွက်တွေက၊ သွတ်ကျွတ်ဖြူ မှန်အရောင်နှင့်၊ လျှံပြောင်ပြောင် ဖလ်ဆောင်ကျမ်းငဲ့ပြင်၊ ဗဟန်းရယ်ဖြူ အဝါပ၊ မြင်းသီလာ ဒုဌာနာဂဘွဲ့တွေက၊ စိမ်းပြာလဲ့မှောင်။

အဂ္ဂိရပ်ကယ်လို့၊ သိမှတ်ခါ စာပေနှင့်၊ ဗမာတွေတာ ရှည်လျားလှပေါ့၊ ပြဒါးကိုဖိုနှင့် ထိုးကြ၊ ကိုယ်ကျိုးမှာ တွက်ကာကြည့်တော့၊ မျက်စိမှုန်မွဲရုံ ရှိရစ်ကဲ့၊ လိမိ အမည်တက်တဲ့၊ ဘိလပ်ပျော် ကုမ္ပဏီက၊ တပုံစီသုန္ဓရီကိုမွှေလို့၊ ကျောက်အထွေထွေမောက်မြေသရက်ထိ၊ ငွေချက်ရန် ချဉ်းကာကြည့်တော့၊ သင်းဖြစ်၏ သင်းဖြစ်ပေါင်၊ နှစ်နှစ်တောင်သည်ပိုး။

ဓာတ်အစုတွေတို့၊ သတ္တုစုံလုံ ဖိုတယ်ဘို့၊ ကိုယ်စားလှယ် ထိုနယ်ရပ်သို့၊ နဲနာစုံ စွဲကာမှတ်မိလို့၊ လွှဲအပ်သူ ဆရာဧက၊ နာကြေးစင်ဘော်ပင် တွေ့ပြီမို့၊ တော်ရှေ့နေ ဦးစံလင်းနှင့်၊ အသင်းမှာ အတူဝင်တဲ့၊ စာရင်းတင် မောင်မောင်ဘတို့၊ ညောင်မြသွင်အရိပ်လွှမ်းတဲ့၊ ဆိပ်ကမ်းယံ ဧရာတယ်လို့၊ သေလာဆွယ် ရေပြာနိမိတ်တွင်မှ၊ ဇာဝိတ်လို ဖိုတည်ဆဲမို့၊ စပ်မဲတွေဟူသရွေ့တို့၊ လူစေ့အောင် စာမကုံးနိုင်ဘု၊ အရှည်နောင်တည်ထောင်အုံးပေကြ၊ သည်တောင်တွေ ပြည်ထောင်သုံးရပေလိမ့်၊ ဖုံးတော့ငွေမိုး။

## ခက်ဆစ်
၁။ ကန်းနီတောင် = ကန္နီမြို့၏ တောင်ဘက်။

၂။ ဗန်းချီတိုက် = ဗန်းချီတိုက်နယ်။

၃။ အဂ္ဂိရတ် = မီးဖြင့် စီမံရသည့် လုပ်ရပ်ပညာ။

၄။ လိမိ = လီမိတက် (လိပ်) အစုစပ်ကုမ္ပဏီ။

၅။ သုန္ဓရီ = ဝသုန္ဓရ (ပါ) မြေရေအထု။

၆။ နဲနာ = နည်းနာ။

၇။ ဇာဝိတ် = ဝိဇ္ဇာ။

## မှတ်ချက်
ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် နာမည်ပေးခဲ့ခြင်း မဟုတ်ပါ။ သင့်တော်မည်ထင်သော နာမည်ကို ပေးထားခြင်း ဖြစ်သည်။

## ကိုးကား